Nilai 2 lot tanah Tanjong Pinang bernilai RM300 juta, kata saksi kes rasuah Guan Eng

Seorang pengarah syarikat penilaian harta dan tanah memberitahu Mahkamah Sesyen Kuala Lumpur hari ini dua bidang tanah lot di Bandar Tanjong Pinang, Pulau Pinang yang diberi milik kepada dua syarikat, Ewein Zenith Sdn Bhd dan Consortium Zenith BUCG Sdn Bhd oleh kerajaan negeri itu dinilai dengan harga RM300 juta.
Pengarah syarikat GE Tan Valuers Sdn Bhd (GETVSB) Tan Gaik Eng, 71, berkata syarikatnya telah menerima panggilan telefon daripada Ewein Land Sdn Bhd (ELSB) yang meminta untuk menilai harga tanah di lokasi Lot 702 dalam daerah Timur Laut, Pulau Pinang sekitar Jun 2013.
Ewein Land merupakan anak syarikat Ewein Bhd, yang dimiliki oleh pemaju hartanah, mendiang Datuk Ewe Swee Kheng.
Ewe yang sepatutnya dipanggil sebagai saksi pendakwaan ke-15 meninggal dunia, selepas dilaporkan terjatuh di sebuah unit kondominium mewah di Jalan Kelawei, Pulau Pinang, pada 5 Oktober 2021.
Saksi pendakwaan ke-30 itu berkata beliau telah mengambil laporan daripada Jabatan Penilaian dan Perkhidmatan Harta (JPPH) George Town sebagai panduan untuk syarikatnya membuat penilaian dua lot tanah tersebut, selain membuat pelarasan harga antaranya dari segi lokasi, bentuk dan saiz tanah serta perancangan terhadap tanah itu sendiri.
“Saya telah menyediakan laporan penilaian untuk syarikat ELSB dan menyatakan Lot 702 dinilai dengan harga RM135 juta pada Disember 2013, berdasarkan  justifikasi yang telah dinyatakan.
“Pada Jun 2015, syarikat saya sekali lagi dihubungi ELSB untuk menilai Lot 713 dan kami telah menggunakan kaedah penilaian sama sebelum mengeluarkan laporan terhadap lot tersebut yang dinilai dengan harga RM165 juta pada Januari 2016,” katanya ketika membacakan pernyataan saksinya pada perbicaraan kes bekas Ketua Menteri Pulau Pinang Lim Guan Eng yang berdepan empat pertuduhan membabitkan projek pembinaan jalan utama dan terowong dasar laut di negeri itu.
Berdasarkan dua pertuduhan yang dihadapinya, Lim didakwa menyebabkan dua lot tanah milik kerajaan Pulau Pinang itu dilupuskan kepada dua syarikat, yang dikatakan mempunyai kaitan dengan projek terowong dasar laut itu.
Ketika disoal balas peguam Gobind Singh Deo yang mewakili Lim, saksi itu berkata beliau tidak tahu dua lot tanah tersebut sebelum ini telah dinilai dengan harga RM80 juta oleh dua pegawai dari JPPH George Town.
Terdahulu, timbalan pendakwa raya Ahmad Akram Gharib memaklumkan kepada hakim Azura Alwi bahawa saksi utama pendakwaan, Pengarah Consortium Zenith Construction Sdn Bhd (CZCSB) Zarul Ahmad Mohd Zulkifli tidak hadir ke mahkamah bagi pemeriksaan balas pada hari ini kerana mendapat cuti sakit selama empat hari bermula semalam hingga 12 Ogos ini.
Lim berhadapan pertuduhan pindaan menggunakan kedudukan sebagai ketua menteri Pulau Pinang untuk menerima rasuah RM3.3 juta, dalam membantu syarikat milik Zarul bagi mendapatkan projek pembinaan bernilai RM6,341,383,702, di Pejabat Ketua Menteri Pulau Pinang, Tingkat 28, Komtar, George Town antara Januari 2011 hingga Ogos 2017.
Bagi pertuduhan pindaan kedua, Lim didakwa meminta suapan daripada Zarul sebanyak 10% daripada keuntungan diperoleh syarikat itu, sebagai penghargaan mendapatkan projek itu dan dituduh melakukan perbuatan berhampiran The Garden Hotels, Lingkaran Syed Putra, Mid Valley City, di Kuala Lumpur pada Mac 2011.
Lim yang juga bekas setiausaha agung DAP, turut berdepan dua pertuduhan menyebabkan dua lot tanah bernilai RM208.8 juta milik kerajaan Pulau Pinang dilupuskan kepada dua syarikat, yang didakwa mempunyai kaitan dengan projek terowong dasar laut itu.
Dia didakwa melakukan kesalahan itu di Pejabat Tanah dan Galian Pulau Pinang, Tingkat 21, Komtar pada 17 Februari 2015 dan 22 Mac 2017.
Perbicaraan bersambung 23 November ini.


PKP 3.0 tak seketat PKP 1.0 kerana tak mahu rakyat susah

Penguatkuasaan perintah kawalan pergerakan (PKP) 3.0 yang bermula esok adalah tidak seperti PKP 1.0 tahun lepas, kerana tidak mahu menyusahkan rakyat menjalani kehidupan harian, kata Menteri Kanan (Kluster Keselamatan) Ismail Sabri Yaakob.Beliau berkata, kerajaan berpegang kepada pendirian untuk terus mengimbangi antara keperluan kesihatan dan keperluan kehidupan rakyat, selepas negara kehilangan RM2.4 bilion sehari semasa PKP 1.0 pada 18 Mac hingga 3 Mei 2020, yang menyaksikan penutupan semua sektor ekonomi.“Bila kita umumkan PKP 3.0 semalam ada juga yang marah kenapa kita tidak buat seperti 1.0 (yang ketat), tapi bila kita buat PKP 1.0 orang ramai pun marah. Tentunya kita tidak boleh nak puaskan hati semua orang.“Apabila kita tutup semua sektor ekonomi, paling terjejas adalah kumpulan peniaga kecil yang tidak mampu meneruskan hidup, kerana kita menutup peluang perniagaan mereka,” katanya pada sidang media bersama Ketua Pengarah Kesihatan Dr Noor Hisham Abdullah di Putrajaya hari ini.Semalam, Perdana Menteri Muhyiddin Yassin mengumumkan Malaysia sekali lagi melaksanakan PKP di seluruh negara bermula Rabu hingga 7 Jun, sebagai usaha untuk membendung penularan wabak Covid-19 yang semakin meningkat.Sepanjang tempoh PKP kali ini, semua sektor ekonomi dibenarkan beroperasi dan SOP terperinci bagi semua larangan serta arahan, akan diumumkan oleh Majlis Keselamatan Negara (MKN).Ismail menjelaskan, mesyuarat teknikal MKN hari ini menetapkan bahawa prosedur operasi standard (SOP) PKP, akan diguna pakai di seluruh negara termasuk di kawasan yang sedang dikenakan PKP bersyarat (PKPB), PKP diperketatkan (PKPD) dan PKP pemulihan (PKPP) bagi mengelak sebarang kekeliruan.Katanya maklumat lanjut mengenai SOP PKP, boleh diakses di laman sesawang setiap kementerian yang berkaitan serta laman sesawang MKN.Sementara itu, Ismail berkata kerajaan akan melaksanakan PKPD di Rumah Awam Kos Rendah (RAKR) Pelagat 3, Mukim Pelagat, Besut, Terengganu berkuatkuasa 14 hingga 27 Mei ini, susulan 52 kes positif Covid-19 dicatatkan di kawasan itu, daripada 86 ujian saringan yang dijalankan.Katanya PKPD turut dilaksanakan Maktab Rendah Sains MARA (MRSM) di Pengkalan Hulu, Hulu Perak, Perak serta di Kampung Baru Tras, Kampung Sungai (Sg) Cheetang dan Kampung Sang Lee, Tras, Raub, Pahang bermula 13 hingga 26 Mei ini.Ia susulan peningkatan jangkitan kes di kawasan berkenaan yang mencatatkan masing-masing 91 dan 17 kes positif Covid-19, sekali gus bagi memudahkan kementerian kesihatan (KKM) menjalankan pengesanan awal kes-kes Covid-19 dan kontak rapat.Dalam pada itu Ismail berkata, PKPD di lima penempatan sekitar Sungai Klau, Raub, Pahang yang dijadualkan tamat esok, akan disambung sehingga 26 Mei memandangkan KKM melaporkan masih berlaku penularan berterusan jangkitan di kawasan berkenaan.Beliau turut mengumumkan PKPD di Kampung Baru, Sungai Chalit dan Projek Transformasi Luar Bandar (RTP) Sungai Chalit, Raub, Pahang ditamatkan esok seperti dijadualkan, manakala PKPD di Kolej Tahfiz Sains Nurul Aman, Kok Lanas, Kota Bharu, Kelantan ditamatkan hari ini, lebih awal daripada dijadualkan pada Jumaat.


18 lagi korban akibat Covid, jumlah keseluruhan cecah 31,044

18 lagi korban akibat Covid-19 dilaporkan pada 17 Disember, menjadikan jumlah kematian keseluruhan dalam negara sebanyak 31,026.Menurut data Github kementerian kesihatan (KKM), satu atau 5.6% daripada jumlah kematian direkodkan adalah kes kematian sebelum tiba di hospital (BID).Perak mencatatkan jumlah kematian tertinggi sebanyak tujuh atau 38.9% disusuli Selangor dengan tiga kes atau 16.7%.Kelantan, Negeri Sembilan dan Sabah masing-masing melaporkan dua kematian sementara Johor dan Perlis masing-masing melaporkan satu kematian.Tiada kes kematian dilaporkan di sembilan negeri – Kedah, Melaka, Pahang, Pulau Pinang, Sarawak, Terengganu, Kuala Lumpur, Labuan dan Putrajaya.Sebanyak 4,362 kes baru dilaporkan semalam, menjadikan jumlah keseluruhan sebanyak 2,711,764.Setakat semalam, terdapat 55,475 kes aktif Covid-19 dan 5,098 pesakit pulih dilaporkan.


Menteri minta rakyat Pakistan kurangkan minum teh

Menteri Perancangan Pakistan, Ahsan Iqbal meminta orang ramai mengurangkan pengambilan air teh bagi menjimatkan pertukaran wang asing.Menteri itu mencadangkan supaya orang ramai mengurangkan pengambilan teh setiap hari sebanyak satu atau dua cawan.“Saya merayu kepada negara untuk mengurangkan penggunaan teh… kerana kami mengimport teh itu selepas meminjam wang,” katanya di Islamabad pada Selasa.Di media sosial rakyat Pakistan meluahkan rasa tidak percaya terhadap cadangan itu yang disifatkan akan menjejaskan budaya minum teh yang popular dalam kalangan penduduk.Pakistan merupakan antara pengimport teh terkemuka dunia, dengan nilai import sepanjang tahun fiskal Julai 2020-Jun 2021 ialah AS$580.5 juta.Dari segi kuantiti, import teh meningkat kira-kira 16% kepada 258,491 tan untuk tempoh 12 bulan.Pakistan cuba mengurangkan bil importnya untuk menjimatkan pertukaran asing di tengah-tengah kejatuhan rupee berbanding dolar AS.


Permohonan Arul, Irwan batal saman 1MDB akan didengar pesuruhjaya kehakiman baru

Permohonan bekas ketua setiausaha perbendaharaan Mohd Irwan Serigar Abdullah dan bekas ketua pegawai eksekutif 1Malaysia Development Berhad (1MDB) Arul Kanda Kandasamy untuk membatalkan saman difailkan 1MDB terhadap mereka yang menuntut bayaran AS$6.59 bilion, akan didengar oleh pesuruhjaya kehakiman (JC) yang baru di Mahkamah Tinggi Kuala Lumpur.
Perkara itu dimaklumkan oleh peguam Lavinia Kumaraendran yang mewakili Irwan ketika dihubungi hari ini selepas pengurusan kes secara dalam talian di hadapan penolong kanan pendaftar Azlinda Ahmad Sharif.
Menurut peguam itu, permohonan berkenaan akan didengar di hadapan pesuruhjaya kehakiman Roz Mawar Rozain bagi menggantikan hakim Amarjeet Singh yang akan dipindahkan ke Mahkamah Tinggi Rayuan dan Kuasa-Kuasa Khas.
"Tarikh pendengaran permohonan yang ditetapkan sebelum ini pada 19 Oktober dikekalkan dan pengurusan kes selanjutnya ditetapkan pada 27 September," kata Lavinia.
Permohonan untuk membatalkan saman itu difailkan Arul pada Jun lepas manakala Irwan memfailkan permohonan pada 18 Februari.
Dalam permohonan itu, Irwan antaranya mendakwa tuntutan saman terhadapnya adalah pramatang kerana pelaburan Brazen Sky serta pembayaran Aabar Investments PJS Limited adalah jelas tidak kukuh memandangkan mahkamah masih belum menentukan 1MDB mengalami kerugian sebanyak AS$1.83 bilion dan AS$3.5 bilion.
Arul dan Irwan disaman 1MDB pada Mei tahun lepas berhubung dakwaan mereka telah melakukan pecah amanah dan konspirasi menyebabkan 1MDB mengalami kerugian berjumlah AS$1.83 bilion berhubung pelaburan dalam 1MDB-Petrosaudi Ltd yang ditukar kepada pelaburan Brazen Sky Limited (Brazen Sky), yang dikatakan terdapat dalam Bridge Global Fund.
1MDB juga mendakwa kedua-dua defendan itu melakukan pecah amanah dan konspirasi dengan menyeleweng wang 1MDB berjumlah AS$3.5 bilion yang dibayar kepada Aabar Investments dan AS$1.265 bilion dibayar kepada International Petroleum Investment Company (IPIC) pada 9 Mei 2017.
Menurut 1MDB, Irwan juga berkonspirasi dengan Arul untuk menyebabkan syarikat itu melaksanakan perjanjian pelanjutan pekerjaan dan membuat pembayaran berjumlah RM2,905,200 kepada Arul Kanda selaras dengan perjanjian tersebut tanpa menghiraukan kepentingan 1MDB sehingga menyebabkan syarikat berkenaan mengalami kerugian.
Sehubungan itu, 1MDB antaranya menuntut kedua-dua defendan membayar AS$6.59 bilion berhubung pelanggaran tersebut dan tambahan RM2.9 juta daripada Mohd Irwan berkaitan Perjanjian Pelanjutan Pekerjaan.


CEO UBS beritahu pekerja Credit Suisse supaya kekal fokus pada pelanggan dan perniagaan

Ketua Eksekutif UBS Sergio Ermotti memberitahu pekerja Credit Suisse bahawa adalah "penting" untuk kekal fokus pada pelanggan dan memastikan perniagaan terus berjalan ketika penggabungan kedua-dua bank diteruskan, menurut memo dalaman yang dilihat Reuters.
"Kita tidak boleh membiarkan diri kita terlalu terganggu oleh usaha integrasi," kata Ermotti dalam memo itu.
"Adalah penting bagi kita untuk terus memberi tumpuan kepada menyokong pelanggan kita dan mengekalkan kecemerlangan operasi."
Bulan lalu, pihak berkuasa Switzerland mengumumkan bahawa UBS akan membeli Credit Suisse dalam penggabungan utama bagi membendung ketidaktentuan perbankan selanjutnya selepas pemberi pinjaman itu berada di ambang kehancuran.
UBS mengumumkan bahawa ia melantik semula Ermotti sebagai CEO, bekas ketua eksekutif dari 2011 hingga 2020, untuk mengemudi pengambilalihan yang akan mewujudkan bank tunggal dengan aset AS$1.6 trilion (kira-kira RM7 trilion) dan lebih 120,000 kakitangan.
Dalam komunikasi pertamanya kepada kakitangan Credit Suisse selepas mengambil alih jawatan sebagai Ketua Pegawai Eksekutif UBS, Ermotti berkata akan ada "perubahan dan keputusan sukar" di hadapan.
Namun, beliau cuba menenangkan kegelisahan pekerja yang khuatir tentang pemberhentian besar-besaran dan pergolakan pada masa depan.
Bank yang diwujudkan oleh penggabungan itu bersedia untuk mengurangkan tenaga kerjanya sebanyak 20%-30%, lapor akhbar harian Switzerland Tages-Anzeiger pada hujung minggu lalu, memetik seorang pengurus kanan UBS.
Naib pengerusi UBS Lukas Gaehwiler memberitahu para pemegang saham bank itu pada Rabu bahawa masih terlalu awal untuk membuat spekulasi mengenai pengurangan pekerja.
Ermotti meminta kakitangan untuk bersabar sementara syarikat itu memikirkan langkah seterusnya.
"Walaupun terlalu awal untuk membuat spekulasi tentang keadaan akhir organisasi itu, anda adalah komitmen saya bahawa kita akan melayan semua pekerja Credit Suisse dan UBS secara adil," tulisnya.


Polis hantar kertas siasatan Himpit 2023 ke pejabat pengarah pendakwaan

Polis Diraja Malaysia (PDRM) menghantar kertas siasatan berhubung Perhimpunan Pemuda Islam Terengganu 2023 (Himpit 2023) kepada pejabat Pengarah Pendakwaan Negeri (PPN) Terengganu, semalam.
Ketua Polis Terengganu Rohaimi Md Isa berkata pihaknya melengkapkan kertas siasatan itu setelah mengambil keterangan daripada 36 individu melibatkan penganjur dan peserta program yang terlibat.
Beliau berkata buat masa ini, pihaknya masih menunggu arahan selanjutnya daripada PPN dan kes disiasat mengikut Seksyen 4(1)(a) Akta Hasutan 1948 dan Seksyen 14 Akta Hasutan Kesalahan Kecil 1955.
“Kertas siasatan sudah dihantar dan dirujuk kepada PPN semalam. Kita tunggu arahan untuk tindakan seterusnya," katanya ketika dihubungi hari ini.
Selain itu, Rohaimi berkata pihaknya menerima lima laporan polis berhubung program perarakan itu yang didakwa mengganggu ketenteraman orang ramai dan menjejaskan keharmonian antara kaum.
Program HIMPIT 2023 anjuran Dewan Pemuda PAS Negeri Terengganu (DPPNT) Jumaat lepas di Setiu mencetuskan polemik apabila peserta berarak sambil membawa replika senjata seperti pedang dan lembing.
Namun, Ketua DPPNT Mohd Harun Isa dilapor menjelaskan bahawa peserta hanya mengikut tema perarakan dan ia sama seperti pertandingan pakaian beragam dianjurkan di seluruh negara.


Gelembung pelancongan Langkawi rekod 149 kes di pintu masuk pulau

Sejumlah 149 kes positif Covid-19 dikesan hasil saringan di pintu masuk udara dan laut ke Pulau Langkawi sejak Projek Rintis Gelembung Pelancongan Domestik bermula pada 16 September lepas.Ketua Pengarah Kesihatan Dr Noor Hisham Abdullah berkata jumlah itu direkodkan sehingga 12 tengah semalam melibatkan saringan seramai 40,458 orang merangkumi 34,038 orang di tujuh pintu masuk lapangan terbang dan 6,420 orang melalui feri di Kuala Perlis dan Kuala Kedah.“Seramai 36,842 orang telah menjalani saringan menggunakan kit ujian pantas (RTK) Antigen dan daripada jumlah ini, sebanyak 149 kes positif Covid-19 dikesan dan 186 individu lagi merupakan kontak rapat kepada 149 kes tersebut.“Mereka telah diasingkan dan diberi perintah pemerhatian dan pengawasan (HSO),” menurutnya dalam kenyataan mengenai perkembangan Covid-19 semalam.Beliau memaklumkan 641 orang telah menjalani ujian RT-PCR sendiri sebelum bertolak ke Pulau Langkawi dan kesemua keputusan adalah negatif manakala baki 2,975 kanak-kanak di bawah enam tahun tidak menjalani ujian Covid-19 dan dibenarkan berlepas bersama keluarga masing-masing.


Awasi peranti anak-anak, pakar ingatkan ibu bapa kesan pandemik mulai timbul

Beberapa pakar memberi amaran berhubung peningkatan kes melibatkan pendedahan mata kanak-kanak dan remaja terhadap paparan skrin secara berlebihan ekoran penggunaan peranti berskrin sepanjang sekatan pergerakan Covid-19 yang berkuat kuasa beberapa kali di seluruh negara sejak tahun lalu.Terdedah kepada paparan skrin yang berlebihan adalah berbeza mengikut usia namun ia didefinisikan sebagai penggunaan peranti berskrin pada tahap melampau atau melebihi had sepatutnya.Seorang ahli psikologi kanak-kanak di Gleneagles Pulau Pinang Sherine Selvarajah berkata semakin ramai ibu bapa mengadu dan mendapatkan nasihat setelah menyedari wujud perubahan tingkah laku pada anak-anak mereka.“Ibu bapa merasa bimbang apabila anak-anak mereka sentiasa bersama telefon pintar mereka,” katanya kepada MalaysiaNow.“Mereka tidak mengadu tentang masalah penglihatan anak-anak mereka – mereka mengadu mengenai perubahan tingkah laku anak-anak.”Beliau berkata penggunaan peranti berskrin yang berlebihan boleh mempengaruhi tabiat kanak-kanak di banyak sudut termasuk gaya hidup, corak tidur, tabiat makan dan kesejahteraan emosi.Ringkasnya, “mereka tidak dapat berpisah dengan telefon pintar,” katanya.Menurut Sherine, kanak-kanak boleh dikatakan berada dalam spektrum ketagihan bergantung kepada beberapa gejala yang berkembang, misalnya kecenderungan untuk mengasingkan diri, sering berada dalam angin yang tidak baik, dan bahkan dalam beberapa keadaan, menjadi agresif.Bagi kanak-kanak yang lebih muda, beliau mengesyorkan mereka tidak boleh menghabiskan masa lebih dari dua hingga tiga jam dengan paparan skrin setiap hari, dan ia perlu dibahagikan kepada beberapa sesi.“Enam hingga lapan jam sehari sudah dianggap sangat berlebihan.”Beliau memberikan contoh kes di mana seorang bapa tunggal meminta bantuan mengenai anak perempuannya yang sepatutnya menghadiri kelas dalam talian sepanjang tempoh “lockdown” namun gagal berbuat demikian.“Daripada belajar, dia bermain permainan dalam telefon sepanjang hari. Dia tidak tidur hingga larut malam dan dia tidak bangun untuk ikuti kelas.”Beliau berkata anak perempuan itu kemudiannya menjalani terapi tingkah laku untuk mengatasi masalah kemarahan selain membaiki tabiat makan dan tidurnya.Beliau juga menyebut satu lagi kes di mana seorang kanak-kanak berusia lapan tahun mula menggodam telefon bapanya dan menggunakan akaun Google dan kad kredit untuk mencapai tahap seterusnya dalam permainan komputer.“Selain ketagihan, dia turut tunjukkan tingkah laku lain seperti berbohong,” katanya.Bergantung pada tahap kes, wujud kanak-kanak terpaksa ditempatkan di pusat pemulihan.Walaupun ramai yang memberi respons yang baik terhadap rawatan, Sherine berkata sebilangan daripada mereka menunjukkan gejala itu semula ekoran pandemik yang menyebabkan ibu bapa sibuk dan anak-anak menjadi bosan kerana tidak ada banyak aktiviti yang boleh dilakukan.Selain perubahan tingkah laku, wujud juga kebimbangan mengenai kerosakan penglihatan dalam kalangan kanak-kanak yang terlalu lama terdedah dengan paparan skrin peranti.Pakar bedah mata di Hospital Pantai Pulau Pinang Dr Tan Jin Poi berkata golongan itu berisiko menghidap sindrom penglihatan komputer, ia juga turut dikenali sebagai ketegangan mata berpunca daripada pendedahan dengan paparan skrin yang lama.“Ini adalah gabungan antara gejala-gejala visual dan non-okular,” katanya kepada MalaysiaNow memetik beberapa masalah penglihatan seperti imej berganda, kesukaran fokus, dan letih mata serta kemerahan.“Para penyelidik menyedari pendedahan berpanjangan mata dengan skrin dalam kalangan kanak-kanak adalah faktor rabun mata atau myopia,” katanya.Risiko ini meningkat dalam kalangan kanak-kanak yang menghabiskan masa lebih lapan jam setiap hari dengan skrin peranti mereka, tambahnya.Tan juga memberi amaran perkembangan pemikiran dan emosi selama lima tahun pertama kehidupan kanak-kanak boleh dipengaruhi sekiranya menghabiskan banyak masa dengan peranti.Katanya, kanak-kanak juga boleh menghadapi risiko berat badan berlebihan.Sherine turut menambah, walaupun mungkin sukar, ibu bapa tidak mempunyai pilihan selain mengambil langkah-langkah untuk mengawal keadaan tersebut.“Sekiranya anda menyuruh mereka buat perkara lain, mereka akan bertanya pula apa lagi aktiviti yang boleh dilakukan. Cuba rancang dan atur aktiviti bersama mereka.”Bagaimanapun, ia tidak bermaksud penggunaan peranti berskrin adalah dilarang sama sekali.“Anda boleh benarkan mereka gunakan peranti berskrin tetapi anda perlu mengawalnya, beri mereka jadual.“Ibu bapa harus konsisten dalam memastikan anak-anak mengikuti jadual mereka,” kata Sherine.Selain itu, katanya, ibu bapa juga perlu tunjukkan tauladan.“Ibu bapa juga perlu menjadi model ikutan yang baik,” tambahnya.


Laporan bedah siasat mangsa helikopter terhempas diserah kepada polis

Laporan bedah siasat mangsa helikopter terhempas di Taman Melawati sudah diserahkan kepada polis, kata Pengarah Hospital Canselor Tuanku Muhriz Universiti Kebangsaan Malaysia, UKM (HCTM) Prof Dr Hanafiah Harunarashid.Beliau berkata bedah siasat kedua-dua mangsa allahyarham Komander (B) Mohamed Sabri Baharom dan Mohd Irfan Fikri Mohamed Rawi, masing-masing selesai pada pukul 11.15 pagi serta pukul 1.15 tengah hari tadi.“Kita menerima dua jenazah itu petang semalam dan telah dilakukan saringan Covid-19, imbas CT dan x-ray juga pada semalam, sebelum bedah siasat mula dilakukan kepada jenazah Sabri pukul 9 pagi tadi oleh pakar forensik HCTM.“Polis akan mengeluarkan kenyataan mengenai keputusan bedah siasat itu,” katanya kepada pemberita hari ini.Beliau turut mengesahkan waris kedua-dua mangsa telah membuat pengecaman terhadap jenazah terbabit, sebelum bedah siasat dimulakan.“Bagi pihak hospital, kami ingin merakamkan ucapan ribuan takziah kepada keluarga kedua-dua mangsa,” katanya.Dalam kejadian semalam, dua helikopter  dipercayai berlanggar di udara, sebelum sebuah daripadanya terhempas  kira-kira 12 tengah hari di Taman Melawati, Ampang dekat sini.


Ahli politik Sarawak setuju tangguh PRN selepas KP kesihatan beri amaran

Ahli-ahli politik Sarawak dari kedua-dua pihak kerajaan dan pembangkang menyatakan persetujuan untuk menangguhkan pilihan raya negeri (PRN) yang sepatutnya dijadual dilaksanakan pada Jun susulan peningkatan drastik kes jangkitan Covid-19 di negeri itu.Mereka berkata PRN boleh dilaksanakan selepas sasaran 70% vaksinasi dengan imuniti kelompok berjaya dicapai.Ia bagi mengelakkan Sarawak berdepan krisis dahsyat seperti yang berlaku di India ketika ini gara-gara mengadakan lima pilihan raya negeri sehingga menjadi punca ledakan kes harian yang meningkat sehingga puluhan ribu.Menteri Pelancongan, Kesenian dan Kebudayaan Sarawak Abdul Karim Rahman Hamzah berkata salah satu cara untuk meningkatkan imuniti kelompok di negeri itu adalah dengan mempertimbangkan penggunaan dos vaksin AstraZeneca selepas melihat kejayaan slot vaksinasi sukarela suntikan vaksin itu walaupun mendapat publisiti buruk jenama itu berhubung kesan sampingannya.“Saya bukan doktor perubatan namun daripada apa yang saya baca mengenai Pfizer dan AstraZeneca, kedua-dua vaksin ini bagus. Puluhan juta orang divaksin dengan vaksin-vaksin ini,” kata Karim kepada MalaysiaNow.“Saya rasa Sarawak harus menerima vaksin ini jika bekalannya ada, ini sebagai usaha untuk lebih ramai rakyat Sarawak mendapat vaksin susuan ‘pembukaan’ kepada mereka yang mahu divaksin dengan AstraZeneca,” katanya.Karim berkata, PRN harus dielakkan ketika ini sejajar dengan amaran yang disuarakan Ketua Pengarah Kesihatan Dr Noor Hisham Abdullah yang mengatakan setiap pilihan raya yang diadakan ketika ini boleh menjadi bencana seperti apa yang berlaku di India.“Keselamatan dan kebajikan rakyat Sarawak adalah perkara yang paling penting ketika ini. Saya sepenuhnya bersetuju dengan gesaan KP kesihatan untuk tangguh dulu pilihan raya sehinggalah situasi menjadi semakin baik,” kata Karim yang merupakan naib presiden PBB parti utama dalam Gabungan Parti Sarawak (GPS).Pemimpin pembangkang Sarawak Wong Soon Koh turut berkata tidak melihat keperluan untuk melaksanakan pilihan raya dengan segera ekoran situasi pandemik di negeri itu ketika ini.“Saya setuju PRN harus ditangguh sehingga pandemik ini sudah dapat dikawal dengan sebaiknya.“Kita tidak perlu ikut India. Tambahan pula, kita sekarang berada di bawah perintah darurat. Saya fikir ada beberapa cara lain untuk pentadbiran diteruskan sehingga situasi Covid-19 jadi semakin pulih.”Bagaimanapun, Wong tidak yakin imuniti kelompok di Sarawak dapat dicapai Ogos depan seperti yang disasarkan kerajaan negeri.Pemimpin DAP Sarawak Dr Kelvin Yii turut bersetuju dan menyalahkan kadar rendah vaksinasi ketika ini sebagai faktor kegagalannya.Beliau berkata warga Sarawak harus diberikan kebebasan untuk mendapatkan vaksin AstraZeneca secara sukarela seperti yang dilaksanakan di Kuala Lumpur dan Selangor.“Apa pun, kita perlu tungguh majoriti populasi rakyat di negeri ini divaksin, selepas itu barulah pilihan raya dengan penyelarasan yang perlu boleh dipertimbang untuk diadakan.”Beliau turut menggesa Suruhanjaya Pilihan Raya (SPR) untuk  keluar daripada kaedah biasa dalam melaksanakan pilihan raya.“Ini termasuklah langkah-langkah keselamatan dan kesihatan bagi memastikan undi pos kebal daripada diganggu, ketelusan, adil dan memudahkan pemilih yang layak. Ini adalah bagi memberikan keyakinan awam kepada sistem pilihan raya itu sendiri.”Yii berkata hal ini adalah penting kerana hampir 20% dari golongan yang layak mengundi di Sabah dan Sarawak tinggal dan bekerja di semenanjung.“Kerana itulah saya gesa SPR untuk laksanakan undi pos atau kaedah sesuai yang lain untuk membolehkan warga Malaysia yang hendak mengundi dapat melakukan demikian tanpa sebarang kesukaran.“Pembaharuan seperti ini lebih relevan, terutama menjelang PRN Sarawak yang akan datang.”Dalam taklimat Covid-19 baru-baru ini, Noor Hisham memberi amaran sebarang pelaksanaan pilihan raya negeri akan menyebabkan pergerakan aktif orang ramai dari semenanjung, termasuk pengundi-pengundi pilihan raya.Beliau mengambil contoh sebuah kluster yang menjangkiti lebih 2,000 orang akibat m dari seorang individu yang melakukan perjalanan ke negeri itu dari Johor.“Bayangkanlah kalau orang Sarawak  balik dari Sabah dan semenanjung untuk mengundi di kawasan pedalaman, jadi jangkitan pasti akan berlaku,” katanya dan menambah sebarang jangkitan di pedalaman Sarawak akan menyukarkan pihak petugas kesihatan mengawal penularannya.


Tabika, taska beroperasi penuh mulai Januari

Semua taman bimbingan kanak-kanak (tabika) dan taman asuhan kanak-kanak (taska) Jabatan Kemajuan Masyarakat (KEMAS), akan beroperasi sepenuhnya menjelang Januari tahun depan.Menteri Pembangunan Luar Bandar Mahdzir Khalid berkata ketika ini 10,301 kelas tabika dan 544 kelas taska itu, beroperasi mengikut fasa dalam Pelan Pemulihan Negara (PPN) yang telah dikeluarkan oleh Majlis Keselamatan Negara (MKN) dan kementerian kesihatan Malaysia (KKM).“Semua institusi pendidikan awal kanak-kanak itu ketika ini beroperasi mengikut segala prosedur operasi standard (SOP) yang ketat dan ditetapkan, jadi ibu bapa tidak perlu bimbang untuk menghantar anak-anak, kerana Kemas mengambil semua langkah yang sepatutnya bagi memastikan keselamatan kanak-kanak.“Kami menjangkakan awal tahun depan semua tadika dan taska Kemas akan beroperasi sepenuhnya. Apapun, kita telah bersedia (jika operasi taska dan tabika Kemas dibuka sepenuhnya nanti). Guru-guru pun semua telah lengkap divaksin ketika ini,” katanya kepada pemberita selepas merasmikan Perhimpunan Agung Tahunan Pertubuhan Bekas Ahli 4B Malaysia (Alumni 4B Malaysia), di sini malam tadi.Hadir sama Presiden Alumni 4B Malaysia Syed Azmi Ahmad Syed Nazir Ahmad Al-Husaini, dan pada majlis itu Menteri Pembangunan Usahawan dan Koperasi Noh Omar yang turut hadir, menerima anugerah penghargaan khas di atas sumbangannya terhadap pertubuhan bukan kerajaan (NGO) itu sebelum ini.Sementara itu, Mahdzir berkata agensi atau jabatan di bawah kementerian pembangunan luar bandar (KPLB) ketika ini, bersedia memberi ruang untuk bekerjasama dengan mana-mana NGO termasuk Alumni 4B Malaysia, demi membangunkan negara dan kesejahteraan rakyat.Katanya matlamat penting menerusi hasil kerjasama itu ialah untuk mencapai kejayaan untuk semua dan ia boleh dilakukan sama ada menerusi kajian, kerjasama keusahawanan atau sebarang program berkaitan demi kesejahteraan rakyat.Menurutnya seperti Alumni 4B Malaysia merupakan antara NGO yang mempunyai keahlian yang ramai ketika ini, iaitu sehingga 75,000 ahli dan pertubuhan itu juga sentiasa aktif dalam pelbagai aktiviti kemasyarakatan, pendidikan, kesukarelawanan dan sebagainya.“Alumni 4B Malaysia ini adalah sebuah alumni NGO yang telah berada di ‘ground’. Oleh itu, mereka boleh tengok macam mana nak bantu, contohnya mungkin mereka dapat salurkan maklumat dan berikan latihan atau khidmat kepada Keluarga Malaysia kita, dengan kerjasama daripada agensi serta jabatan dibawah KPLB,” katanya.Beliau berkata Alumni 4B Malaysia juga merupakan kesinambungan daripada Gerakan Belia 4B, dan ini akan memberi kelebihan kepada pertubuhan itu kerana mereka terdiri daripada dua generasi iaitu muda dan lebih dewasa.“Saya berharap lebih banyak NGO seperti ini, akan bersama-sama kerajaan dan menyokong serta mendokong dasar selaras dengan mesej yang dibawa oleh Perdana Menteri Ismail Sabri Yaakob iaitu untuk Keluarga Malaysia,” katanya.


Kaki yang hampir ‘terbenam’ di Soho

Sepanjang musim panas 1987 aku menjadi pelayan sepenuh masa di Restoran Desaru di Old Compton Street, London.Aku meninggalkan Brixton College. Kuliah aku di Polytechnic of Central London (PCL) hanya akan bermula pada bulan September.Sebenarnya aku tidak tahu dari mana asal usul nama Restoran Desaru ini. Setelah dua minggu bekerja aku diberitahu nama ini berasal dari satu kawasan peranginan di Johor.Kali terakhir berada di Malaysia pada tahun 1974 aku tak pernah terdengar nama Desaru ini.Pemilik Desaru ialah Mr Gan anak kelahiran Pulau Pinang. Mr Gan badannya gemuk gempal.Datang ke London sebagai pelajar perakaunan. Terus menjadi warga tetap.Mr Gan berkahwin dengan Minah Saleh seorang “misi” – jururawat yang juga berbadan gempal.Mereka tinggal di wilayah mewah Maide Vale. Mr Gan dengan BMW datang setiap malam, kadang-kadang pagi.Kalau tak datang waktu pagi dia akan menelefon memastikan kami berada dalam restoran sebelum jam 11 pagi. Sekali sekala ada juga Misi Gan datang ke Restoran Desaru.Kami yang bekerja di Restoran Desaru selalu melawak bila melihat pasangan Mr Gan dan Misi Gan.Aku juga tertanya-tanya apakah mereka berdua ini tidur atas katil besi atau hanya atas lantai?“Isham kau tahu tiap pagi Gan akan menangis. Dia menangis kerana dia dah tak nampak punai dia lagi”. Soo akan melawak ketika kami membersihkan restoran sebelum dibuka jam 11.30 pagi.Tukang masak Desaru ialah Yunus atau Abang Yunus dari Medan, Indonesia.Dari surah yang aku difahamkan Yunus direkrut oleh Mr Gan dari Bali.Ketika itu Yunus tukang masak di sana. Dalam dapur Yunus dibantu oleh dua anak muda Bangladesh.Di London, restoran Malaysia atau Indonesia akan mengiklankan menu masakan Malaysia-Indonesia sekali harung.Agak tepat juga kerana tidak banyak perbezaan antara dua lidah ini.Malah meluaskan pasaran pelanggan yang pernah singgah di Indonesia atau Malaysia.Hanya restoran Singapura tidak wujud. Yang wujud hanyalah Laksa Singapura.Di dewan makan pelayan yang “halal” hanya Shah dan aku.Shah anak muda British-Bangladesh berumur 20-an dan aku pelajar dari Belgium. Kami tak ada masalah imigresen.Manakala Soo dari Kuantan, Ah Tan dari Perak dan Yap dari Melaka semuanya pekerja gelap.Mereka datang dengan visa pelajar kemudian terus tak pulang ke Malaysia.Kini bekerja gelap tanpa visa kerja. Chee yang menjadi “barman” seorang lelaki gembira – agak sombong tak mahu bercampur sangat.Mungkin kerana dia merasa bangga kerana ada jantan Mat Salleh.Untuk memastikan tukang masak tidak dicuri oleh restoran lain maka Mr Gan memberi saham 10% kepada Yunus. Saham ini menjadikan Yunus setia kepada Restoran Desaru.Sistem beri saham ini diguna pakai oleh restoran di London.Semua tauke restoran takut tukang masak “kena curi” dengan tarikan gaji yang lebih lumayan.Amat susah untuk mendapatkan tukang masak yang boleh memasak masakan Melayu di London.Semua tukang masak diimport dengan visa rasmi. Untuk memastikan tidak ditangkap oleh jabatan imigresen.Kalau tukang masak kena tangkap, tak ada apa nak dijual. Pelayan senang dapat. Mat Saleh dan British-Bangladesh pun ada bekerja sebagai pelayan di restoran Malaysia-Indonesia.Malah pelajar Malaysia di musim panas, cuti panjang – ramai mencari kerja macam aku.Manager Restoran Desaru ialah Freedy dari Manila, Filipina. Dia memiliki status penduduk tetap di London.Anak dan isterinya ada di London. Bagaimana Freedy direkrut oleh Mr Gan, aku tidak tahu.“Isham jaga-jaga. Freedy ini makan anjing”. Ini satu lagi lawak dari Soo yang menganggap orang Filipina suka makan anjing.Bila Freedy mendengar ini dia hanya berkata. “You don’t try, you don’t know”.Warga kota London tidak mementingkan sangat makan tengah hari. Mereka makan sandwich atau apa yang ada di pejabat.Tengah hari Restoran Desaru kosong, kalau ada empat atau lima pelanggan, ini dianggap ramai.Warga London merayakan budaya makan malam – dinner. Aku perhatikan ada tiga ombak pelanggan.Pertama: bila restoran dibuka dari 6.30 hingga jam 8.00. Pelanggan ini mahu makan awal sebelum ke panggung wayang, teater atau ke panggung bangsawan.Ombak kedua jam 9.00 malam – ini pelanggan yang betul-betul datang untuk makan.Ombak akhir jam 11.00 malam – mereka yang merasa lapar selepas keluar dari pub atau panggung wayang.Dapur tutup jam 11.30 malam. Restoran Desaru akan ditutup setelah pelanggan akhir pulang.Aku pulang dengan bas malam yang aku ambil di Trafalgar Square. Aku masih teringat dua Minah Saleh masuk ke Restoran Desaru.Restoran kosong – waktu tengah hari. Ketika itu aku dan Soo bertugas. Aku membawa dua menu.Tanpa aku memberi arahan Minah ini mengambil tempat duduk. Kejantanan aku mengombak deras untuk membaca dua Minah ini.Memang cun dan bergetah. Langsing dan tidak macam isteri Mr Gan. “Layanlah… ini peluang”.Aku tak faham apa maksud Soo. Peluang yang mana satu.Kejantanan aku mengombak lagi. Mungkin jika aku layan dengan baik aku dapat tip yang lumayan.Atau dia jatuh hati kepada jantan Melayu asli. Pelayan di London hidup dengan duit tip.Ini budaya Inggeris. Mungkin ketika Inggeris menjajah dunia budaya ini lahir.Kaum kolonial kesian melihat anak bumiputera tanah jajahan yang membanting tulang.Lalu memberi tip – duit tanda terima kasih atas layanan. Sebenarnya gaji pelayan dalam restoran di Soho tidak mahal, hanya 60 pound seminggu.Yang menjadikan kami lumayan ialah tip dari pelanggan. Tip ini dua kali ganda dari gaji yang dibayar oleh Mr Gan.Tanpa membaca menu dua Minah Salleh ini terus memesan makan. Dan sebotol air anggur.Pada hemat aku – tanpa membaca menu – ini pastilah pelanggan “regular” yang sering makan di Restoran Desaru.Sesudah makan Minah ini mengeluarkan dompet dan membayar dengan kumpulan duit syiling dan meninggalkan tiga pound yang juga duit siling atas meja.Wow lumayan. Aku memungut duit-duit itu.“Selalu datang. Jiran kita. Kau nak tengok b**** dia? Pergi masuk kabin no tujuh sebelah Madam Jo Jo”. Soo memberikan penerangan.“Ha ha. Patutlah bayar pakai duit syiling. Tak apa”.Aku ketawa. Malah aku merasa bangga kerana melayan penari bogel “peep show” di Soho. Aku anggap tip yang mereka beri ini adalah hasil rezeki suci dari tarian bogel mereka.Lepas satu bulan di Restoran Desaru aku fasih dengan Soho. Madam Jo Jo – kelab purtan.Ronnie Scott’s kelab Jazz. French House sebuah pub untuk para intelektual London.Soho Brassarie tempat yuppie bertemu kekasih. Compton pub tempat minum jantan gembira.Raymond Reveu Bar – teater dan kelab bogel.Groucho Club – kelab “private” untuk warga media kota London.Manakala bilik-bilik kecil tempat mengintai b**** Minah Salleh – ada berselirat di Soho.Lima pintu dari Resoran Desaru ialah kedai kuih Patisserie Valarie.Sebelah Restoran Desaru ialah studio video milik Richard Brandon, tauke syarikat penerbangan Virgin.Bulan September 1988 aku masuk ke Polytechnic of Central London (PCL) di Riding House Street.Sekolah aku tidak jauh dari pusat membeli belah Oxford Street. Juga tidak jauh dari Restoran Desaru.Kalau menapak mungkin 15 minit. Aku sudah fasih dengan jalan rentas-merentas mengikut lorong belakang.Sekolah aku tidak ada kampus. Semuanya dalam bangunan.PCL (1839) ini adalah salah satu politeknik terawal dalam dunia.Didirikan untuk memberi bantuan teknikal kepada universiti yang menjurus kepada keilmuan akademik.PCL memiliki sejarah. Pada akhir bulan Febuari 1896, seramai 54 pejalan kaki di Regent Street masuk ke dewan untuk menonton filem pertama dalam dunia garapan Auguste Lumiere dan Louis Lumiere – Lumiere Brothers dari Perancis.Penonton membayar satu syiling untuk menonton 40 saat filem pertama dalam dunia.Dewan ini milik PCL yang akhirnya mendirikan sekolah filem di mana aku belajar.Pada satu petang Sabtu, Restoran Desaru belum dibuka.Aku sedang duduk berlabun dengan Shah di meja depan dapur.Masuk seorang lelaki 40-an yang tidak berapa berapa tinggi. Kulit macam kulit Arab.“Sir.. sorry… not open yet”. Aku melaung dari jauh.“Where is Freedy?” Lelaki itu bersuara.Freedy muncul dari bar. Mereka berbincang. Kemudian lelaki itu berundur.Freedy mengamit aku datang ke bar.“When you see him next time, show some respect okay?” Freedy memberi ingatan kepada aku.Aku menjadi hairan. Aku tak faham apa salah yang sudah aku lakukan.“Who is fuck is that guy?” Aku bertanya kepada Shah.“That guy…Freedy Malta… Soho gangster. Small time laaa not big”. Shah menunjukkan jari kelengkengnya yang kecil ke muka aku.Kemudian Soo bersurah kepada aku tentang sejarah Restoran Desaru.Satu malam Mr Gan menang lebih dari 40,000 pound dari meja Casino.Duit itu dijadikan modal untuk membuka Restoran Desaru. Mr Gan dengan bijak mengajak Freedy Malta untuk berkongsi sama.Baru aku faham kenapa Freedy Filipina mahu aku menunjukkan hormat kepada Freedy Malta. Sosok berbadan pendek ini memiliki saham di Restoran Desaru.Bila kampus aku dibuka aku tidak lagi bekerja sepenuh masa.Aku menjadi pelayan hujung minggu. Aku bekerja petang Jumaat, Sabtu dan Ahad.Masuk saja ke PCL aku membuat lagi ramai kenalan baru.Aku tidak lagi rapat dengan kawan-kawan pelajar Malaysia. Din Wahab dan pelajar sekolah fesyen sudah pulang. Yunus Ali sudah pulang.Kini aku melayari kota London. Aku semakin selesa dengan Soho.Di London aku sedang menikmati sate, nasi goreng, “bulu ari” dan air anggur.Kaki aku semakin terperosok ke dalam Soho yang sedang menarik aku untuk menjadi Londoner.Malaysia sudah lama aku tinggalkan. Yang benar dan yang hakiki dan yang depan mata aku ialah London.Penulis, dramatis dan penyair Inggeris, Samuel Johnson (1709-1784) pernah berkata: sosok yang letih dengan London, dah letih dengan hidup.Aku belum letih dengan London. Aku baru menanggalkan kelongsong berudu untuk meloncat dan mengambur dalam kota London.Pada tahun 1955, kali pertama aku sampai ke pekan Kuala Klawang.Ini ketika arwah Emak aku berpindah dari Sekolah Tapak Kuala Pilah ke Sekolah Umum Kuala Klawang B.Aku ingat lagi petang itu arwah Abah aku membawa aku menapak ke pekan Kuala Klawang untuk membeli minyak api.Lampu elektrik di kuarters rumah guru belum dipasang. Malam pertama di rumah itu kami masih menggunakan lampu pelita.Aku ternampak deretan kedai atap zink. Aku jangka inilah pekan Kuala Klawang. Silap. Aku tersilap. Deretan rumah kedai ini ialah rumah orang Cina di pinggir pekan di sebelah rumah pasong.Bila aku masuk ke dalam pekan Kuala Klawang aku merasakan pekan aku ini adalah pusat bumi.Kuala Klawang yang ada lampu dalam kaca dan air dalam besi. Ini adalah ingatan aku yang tidak akan padam-padam.Pada tahun 1987 – bila aku bertemu Soho aku menilai kembali pandangan itu.Aku berupaya membezakan Kuala Klawang tahun 1955 dengan London 1987.Ketika menilai aku sedar Sakai Biduanda itu boleh dikeluarkan dari kampungnya dan di bawa ke London.Tapi kampungnya tidak akan dapat dikeluarkan dari Sakai Biduanda itu.Bila aku terkial-kial cuba membuka botol air anggur untuk pelanggan, Freedy akan cepat datang membantu.“Which kampung you came from?” Freedy selalu menggunakan ayat ini untuk memerli aku.Musim panas berjalan. Hari berganti hari.Aku makin selesa dengan Soo, Yap, Ah Tan dan Shah.Aku masih ingat lagi hari itu hari Sabtu.Aku bekerja malam di Restoran Desaru. Hujung minggu Restoran Desaru akan penuh dengan pelanggan. Kadang-kadang terpaksa menolak pelanggan.Tiba-tiba aku dapat panggilan telefon dari Jomo.Jomo ini aku kenal ketika dia masih lagi pelajar di Amerika Syarikat.Ketika bercuti musim panas tahun 1973 dia pernah datang ke Rumah Persatuan Mahasiswa Universiti Malaya (PMUM).Ketika itu aku setiausaha agung PMUM. Jomo memperkenalkan Pesatuan Pelajar Malaysia Amerika Utara (Pemau) kepada PMUM.Kami bertukar-tukar pandangan dan ingin bekerjasama.Bila aku menghilang ke luar negara aku dengar Jomo pulang dari Amerika Syarikat dan menjadi pensyarah ekonomi di Universiti Malaya.Jomo dan kawan-kawan menerbitkan majalah bulanan Nadi Insan. Majalah ini pernah aku baca ketika aku di Pakistan.Ketika Jomo menelefon aku, dia sedang bercuti dari mengajar. Dia berkampung di Universiti Cambridge. Jomo meminta aku datang ke North London.Aku sampai di alamat yang dinyatakan Jomo. Jomo kenalkan aku dengan Udo – lelaki 40-an berasal dari Jerman.Udo bekerja di pejabat Amnesty Internasional (AI). Tempat kami bertemu bukan di pejabat AI tapi di rumah Udo.“Yunus kena tangkap..ramai kena tangkap”. Jomo membuka kata.Aku yang sudah jadi Mat Soho tak tahu satu habuk apa yang sedang berlaku di Malaysia. Aku membuka mata dan mendengar.“How many .. total arrested?” Udo bertanya.“Not sure,” kata Jomo.Petang itu aku difahamkan seminggu lalu pada 27 Oktober 1987 berlaku tangkapan besar-besaran bawah Akta Keselamatan Dalam Negeri (ISA).Dr Mahathir Mohamad, perdana menteri pada ketika itu melancarkan penangkapan beramai-ramai melalui Operasi Lalang.Kawan aku Yunus Ali ditangkap sama. Jomo menyebut beberapa nama. Nama Pemuda PAS. Nama Pemuda Umno.Nama pelik seperti Mat Sabu, Muhfuz Omar yang aku tak pernah dengar. Nama-nama yang semuanya tidak aku kenal kecuali Lim Kit Siang.Aku tak tahu apa yang wajib aku lakukan. Berita ini memeranjatkan. Aku terperanjat kerana kawan aku Yunus Ali ditangkap.Ketika aku di rumah Udo dalam kepala aku hanya satu ingatan: aku wajib sampai ke Restoran Desaru.Aku bekerja malam ini. Jam 6.00 makanan untuk pekerja di sediakan dari dapur.Jam 6.30 petang Restoran Desaru dibuka. Jam dinding rumah Udo melintasi jam 7.00 petang. Aku minta diri.Udo dan Jomo menghantar aku ke stesen keretapi bawah tanah. Kami berjanji akan bertemu lagi.Aku bergegas menuju ke Soho, menuju ke Restoran Desaru.Hampir jam 8.00 malam aku sampai. Pelanggan ramai. Kerana aku tidak muncul Mr Gan memanggil kawannya Richard, seorang akauntan untuk membantu.Soo, Yap dan Shah hairan mengapa aku lambat sampai.Aku tidak menerangkan kepada mereka. Aku bergegas menukar pakaian dan terus bekerja.Aku sedar warga Malaysia yang bekerja di Restoran Desaru tidak tahu menahu apa yang sedang belaku di Malaysia.Malah mereka tidak akan mahu tahu. Mereka tidak akan faham untuk bersimpati dengan aku.Sesudah Restoran Desaru ditutup aku mengambil bas malam N8, untuk pulang ke 44, Newmill House di Bromley-by-Bow.Dalam kepala aku teringat aku berkelana meninggalkan tanah air untuk melarikan diri dari ditangkap di bawah ISA.Yunus juga datang menyertai aku di Melbourne, Australia juga untuk melarikan diri dari ISA.Kini aku di London. Kini aku di Soho. Aku merasa selamat.Pada masa sama aku merasa perlu menarik kaki yang hampir terbenam di Soho.Aku perlu kembali menyambung perjalanan asal.Sebelum tidur aku berjanji esok pagi aku wajib membuat beberapa panggilan telefon.


Duti import gam nikotin wajar diturun atau dikecualikan, kata Khairy

Duti import sebanyak 15% yang akan dikenakan ke atas gam nikotin wajar diturun atau dikecualikan kerana produk itu membantu perokok berhenti merokok, kata Menteri Kesihatan Khairy Jamaluddin.Beliau berkata ketika ini, kementerian kesihatan (KKM) menerima banyak aduan berhubung pengenalan duti import daripada syarikat farmasi yang membawa masuk produk gam nikotin dan akan membangkitkan isu berkenaan dengan Jabatan Kastam Diraja Malaysia (JKDM) serta perbendaharaan.“Kita lihat duti terhadap gam nikotin perlu diturun atau dikecualikan kerana ia benda baik dan bantu perokok untuk berhenti merokok,” katanya dalam sidang akhbar selepas merasmikan Program Perkhidmatan Berhenti Merokok mQuit Masjid hari ini.Gam nikotin adalah produk perubatan yang diperkenal untuk berhenti merokok.Isnin lepas, sebuah portal media melaporkan JKDM akan mengenakan duti import sebanyak 15% per kilogram ke atas gam nikotin yang berkuat kuasa pada 1 Jun. Khairy juga berkata sebanyak 28,835 premis telah diperiksa menerusi aktiviti penguatkuasaan larangan merokok di tempat awam sejak awal Januari hingga 15 Mac lepas. Katanya setakat 6 April lepas, KKM mengeluarkan sejumlah 13,437 notis kesalahan mengikut Peraturan-Peraturan Kawalan Hasil Tembakau 2004 atas kesalahan merokok di kawasan larangan dan merokok di bawah umur. Menyentuh mQUIT Masjid, beliau berkata program yang dimulakan pada 8 April lepas itu akan diteruskan setiap Jumaat pada bulan-bulan berikutnya di 12 masjid terpilih antaranya Masjid Negara, Masjid Wilayah, Masjid Tuanku Mizan Zainal Abidin dan Masjid Putra. Khairy berkata setakat ini, seramai 41 orang menyertai program mQuit Masjid dan walaupun angkanya rendah, ia petanda positif kerana masih ada yang tergerak hati datang ke masjid untuk berhenti merokok.


Blinken adakan rundingan dengan menteri luar Azerbaijan, Armenia

Setiausaha Negara Amerika Syarikat (AS) Antony Blinken yang mengadakan rundingan dengan rakan sejawatannya dari Azerbaijan dan Armenia di New York pada Isnin, menekankan mengenai kepentingan mengekalkan keamanan.
"Blinken menjadi tuan rumah kepada Menteri Luar Armenia Ararat Mirzoyan dan Menteri Luar Azerbaijan Jeyhun Bayramov untuk rundingan pertama secara bersemuka sejak pertempuran yang tercetus baru-baru ini.
"Setiausaha Blinken menyampaikan ucapan takziah atas nyawa yang terkorban akibat tragedi itu dan menekankan keperluan untuk mencegah permusuhan daripada berterusan serta kembali kepada proses damai," kata jurucakap Ned Price dalam satu kenyataan, lapor Agensi Anadolu (AA).
Price berkata mereka turut membincangkan langkah-langkah seterusnya dan Blinken menggalakkan kedua-dua pihak mengadakan lagi pertemuan sebelum akhir bulan ini.
Blinken menerusi Twitter berkata "sudah tiba masanya untuk tentera berundur dan diplomat kembali ke meja rundingan."
Azerbaijan dan Armenia baru-baru ini mencapai persetujuan gencatan senjata selepas pertempuran di sempadan negara meragut nyawa kedua-dua pihak.
Hubungan antara kedua-dua negara tegang sejak 1991, apabila tentera Armenia menduduki Nagorno-Karabakh, sebuah wilayah yang diiktiraf di peringkat antarabangsa sebagai sebahagian dari Azerbaijan.
Baku berjaya membebaskan beberapa bandar, perkampungan dan penempatan dari Yerevan semasa pertempuran baharu yang tercetus pada musim gugur 2020 dan berakhir selepas persetujuan gencatan senjata, menyaksikan Moscow sebagai orang tengah.
Perjanjian damai itu disifatkan satu kejayaan buat Azerbaijan.


Lebih 15 juta populasi dewasa lengkap vaksin Covid-19

Seramai 15,032,301 individu atau 64.2% daripada populasi dewasa negara ini telah melengkapkan suntikan vaksin Covid-19 setakat semalam, menurut Jawatankuasa Khas Jaminan Akses Bekalan Vaksin Covid-19 (JKJAV).JKJAV menerusi perkongsian infografik di laman Twitter rasminya hari ini memaklumkan, seramai 19,741,754 individu atau 84.3% telah menerima sekurang-kurangnya satu dos menjadikan jumlah kumulatif pemberian vaksin menerusi Program Imunisasi Covid-19 Kebangsaan (PICK) setakat semalam 34,752,340 dos.Menurut JKJAV, 60.5% daripada jumlah populasi keseluruhan negara telah mendapat sekurang-kurangnya satu dos vaksin, manakala 46.0% telah melengkapkan vaksinasi.Sementara itu, vaksinasi harian semalam merekodkan sebanyak 261,768 dos dengan 115,473 daripadanya merupakan dos pertama manakala 146,295 telah melengkapkan penerimaan dos.PICK dilancarkan pada 24 Februari lepas bagi memberikan vaksinasi untuk membendung pandemik Covid-19 di seluruh negara.


Terkejut dengar audio, Nazri desak Zahid henti seret Umno dalam masalahnya

Meluahkan rasa terkejutnya ketika mendengar perbualan antara presiden PKR dan Umno, bekas menteri Mohamed Nazri Aziz berkata sudah tiba masanya Ahmad Zahid Hamidi meletakkan jawatan, mengatakan beliau sering mengheret parti dalam masalahnya.Nazri berkata beliau setuju supaya rakaman audio selama empat minit itu disiasat, namun menafikan rakaman itu adalah serangan terhadap Umno.“Saya terkejutlah kalau itu betul memanglah saya terkejut, kerana nampak sangat dia memperlekehkan perhimpunan agung Umno dan juga Majlis Tertinggi (MT).“Walau apa pun tunggu saya minta supaya ia disiasat sedalam-dalamnya. Dan ini tidak seperti kenyataan Zahid konon ia sebagai usaha untuk merosakkan Umno. Saya tegaskan ia tidak ada kaitan dengan parti.”Semalam, MalaysiaNow mendedahkan sebuah rakaman audio berdurasi empat minit dua pemimpin parti politik itu saling berterima kasih dan menyatakan rasa senang hati selepas perwakilan-perwakilan Umno bersetuju dengan usul Zahid supaya parti itu memutuskan hubungan dengan gabungan Perikatan Nasional (PN).Dalam rakaman itu, Zahid juga turut mengungkapkan terima kasih kerana Anwar memberikan sokongan moral kepadanya.MalaysiaNow yang menerima rakaman tersebut melalui sumber yang dipercayai boleh mengesahkan suara-suara yang dirakam tersebut adalah tulen milik dua pemimpin parti itu.Kedua-dua pemimpin parti itu juga turut menafikan perbualan tersebut, dan menghantar pegawai masing-masing untuk melaporkan perkara berkenaan kepada polis.Nazri juga berkata sudah tiba masanya Zahid meletak jawatan.Menurutnya, Zahid tidak layak untuk menjadi calon perdana menteri Barisan Nasional (BN) pada pilihan raya akan datang kerana berdepan dengan pelbagai pendakwaan rasuahAhli Parlimen Padang Rengas itu yang sebelum ini lantang menyerang kerajaan Perikatan Nasional (PN) pimpinan Muhyiddin Yassin berkata, Zahid tidak lagi sesuai berada di kedudukan itu sehingga bebas daripada semua pertuduhan.“Jadi saya minta dia terus undurkan diri sebab kita nak hadapi pilihan raya kalau dia masih lagi mengetuai kita secara tak langsung kita menonjolkan dia sebagai calon perdana menteri,” katanya kepada MalaysiaNow.“Tak boleh la orang ada kes mana boleh dicalonkan sebagai perdana menteri. Sebab banyak sangat salah dia buat, banyak sangat isu.”Zahid berdepan lebih 40 pertuduhan salah guna kuasa, pecah amanah, dan pengubahan wang haram.Jika disabitkan kesalahan Zahid bakal berdepan hukuman penjara tidak lebih 20 tahun dan denda tidak kurang lima kali ganda jumlah atau nilai suapan.Sementara itu, bekas perdana menteri Najib Razak turut berdepan dengan pelbagai pertuduhan melibatkan skandal rasuah 1MDB. Setakat ini, beliau sudah disabitkan bersalah bagi tujuh pertuduhan dan masih dalam proses rayuan di mahkamah.Nazri menegaskan mereka yang menghadapi pertuduhan tidak boleh dicalonkan sebagai perdana menteri.“Dia memang sudah tidak ada integriti, bila dia kena dakwa dia kata kerana orang nak burukkan Umno sedangkan ini hukuman dia. Eh mana boleh cakap begitu. Kenapa asyik nak salahkan parti?“Sebab itu pada saya dia kena lepaskan jawatan dia sebab setiap kali dikaitkan dengan dia, kaitkan pula dengan parti.”Nazri turut menyokong gesaan beberapa pemimpin Umno lain seperti Annuar Musa, Khairy Jamaluddin dan Reezal Merican Naina Merican agar pemilihan parti diadakan pada Jun selepas cukup tempoh tiga tahun seperti yang ditetapkan Jabatan Pendaftaran Pertubuhan (RoS).Nazri juga menolak sebarang usaha menangguhkan pemilihan parti kerana berpendapat ia adalah masa terbaik untuk mengembalikan martabat Umno yang hilang sebelum ini.“Kita tak setuju (jika Zahid hendak tangguhkan) dia kena buat pemilihan dia tidak ada sebab mengapa kita kena tunggu pilihan raya, sebab kalau dia masih ada kita lagi teruk.“Jadi kalau betul kata nak ikut demokrasi jangan tunda biar perwakilan buat keputusan siapa yang kita hendak dalam bulan Jun ini. Itu baru betul demokrasi tak boleh tunda-tunda lagi.”


Zahid Hamidi, William Leong antara nama terkenal dalam pendedahan ‘kekayaan di luar pesisir’

Presiden Umno Ahmad Zahid Hamidi dan Ahli Parlimen Selayang William Leong dari PKR adalah antara ahli politik Malaysia yang muncul antara sekitar 11 juta dokumen yang dikaitkan dengan beberapa entiti luar pesisir bagi tujuan menyimpan aset bernilai ratusan juta dolar, menurut Malaysiakini berdasarkan dokumen dikenali sebagai “Pandora Papers”.Dokumen-dokumen yang didedahkan oleh International Consortium of Investigative Journalists (ICIJ) juga menamakan ahli perniagaan seperti Mahmud Abu Bekir yang merupakan anak bekas ketua menteri Sarawak Taib Mahmud, Pengerusi Genting Group Lim Kok Thay, bekas jurubank dan kini Menteri Kewangan Tengku Zafrul Aziz, Yamani Hafez Musa, yang baru dilantik sebagai timbalan menteri kewangan yang juga anak bekas ketua menteri Sabah Musa Aman dan ibu bapa ahli perniagaan dalam buruan Low Taek Jho atau Jho Low.Menurut Malaysiakini, nama Zahid muncul dalam fail firma guaman Panama, Aleman, Cordero, Galindo & Lee atau Algocal, yang bertindak sebagai ejen firma bernama Breedon Limited di Kepulauan Virgin Britain.Zahid dilantik sebagai pengarah firma tersebut yang ditubuhkan pada tahun 1996, pada tahun beliau memenangi jawatan ketua Pemuda Umno.Nama syarikat itu kemudiannya ditukar menjadi Rising Resources (BVI) Ltd akhir tahun tersebut, sebelum ia tidak aktif dan dibatalkan.Sementara itu, Leong yang merupakan ahli Parlimen Selayang, disenaraikan dalam laporan tersebut berikutan kaitannya dengan syarikat yang dikenali sebagai Collister Holdings Ltd, di mana beliau dan isterinya Alice menjadi pemiliknya pada 2009.Peguamnya Loy Tuan Bee berkata kepada Malaysiakini ia berkaitan dengan peranan Leong sebagai naib presiden eksekutif dan COO Philippine National Steel Mill dari 1994 hingga 1997.Beliau berkata semua aktiviti dilakukan secara sah sambil menambah syarikat itu tidak termasuk dalam pengisytiharan aset Leong kerana ia tidak lagi digunakan pada masa tersebut.Zafrul pula disenaraikan sebagai pengarah sebuah bank butik yang diperbadankan di bawah bidang kuasa luar pesisir Labuan yang dikenali sebagai Capital Investment Bank (Labuan) Ltd.Malaysiakini memetik seorang pembantu Zafrul yang berkata menteri kewangan itu tidak lagi memegang jawatan tersebut.Mahmud Abu Bekir pula disenaraikan melalui kedudukannya sebagai pengarah syarikat BVI Rondinmass Incorporated, sebuah perniagaan yang dikendalikan keluarga.Menurut laporan itu, syarikat tersebut ditubuhkan bagi memiliki hartanah komersial di Seattle, Washington yang dibeli melalui pinjaman dan bernilai AS$35 juta.Dalam pada itu, Ibu bapa ahli perniagaan yang menjadi buruan Jho Low, Larry Low Hock Ping dan Goh Gaik Ewe, dikaitkan dengan dua syarikat, Coswell Corporation yang ditubuhkan di Kepulauan Virgin British pada 1991 di mana pasangan itu menjadi pemegang saham tunggal.Coswell sepatutnya ditubuhkan bagi tujuan pelaburan hartanah di London.Selain Coswell, mereka berdua turut terkait dengan Strategic Equities Ltd pula ditubuhkan untuk memegang saham pengeluar mesin industri yang ditubuhkan di Singapura dikenali sebagai Frencken Group Ltd.ICIJ, organisasi wartawan di sebalik pendedahan tersebut, menegaskan di kebanyakan negara memiliki aset luar pesisir atau menggunakan syarikat proksi untuk perniagaan di luar negara tidaklah menjadi kesalahan.Bagaimanapun, pendedahan seperti itu masih boleh memalukan para pemimpin yang mungkin berkempen secara terbuka kononnya menolak pengelakan cukai dan amalan rasuah.


Sultan Selangor nasihat kerajaan negeri serius tangani banjir

Kerajaan negeri dinasihatkan untuk memberi penekanan yang lebih serius terhadap usaha-usaha menangani masalah banjir dan banjir kilat yang semakin kerap berlaku di Selangor.Sultan Selangor Sultan Sharafuddin Idris Shah bertitah kaedah terbaik menangani banjir perlu dikenal pasti segera, termasuk mendapatkan khidmat kepakaran serta teknologi baru dari dalam dan luar negara.“Sepatutnya sejak berlaku tragedi banjir besar di negeri Selangor pada tahun 1971, kita telah belajar dan memperoleh teladan bagaimana untuk menyediakan pelan tindakan sebelum dan selepas banjir,” titah baginda pada Istiadat Pembukaan Persidangan Pertama Penggal Kelima Dewan Undangan Negeri Selangor Ke-14 hari ini.Sultan Sharafuddin bertitah, dengan jumlah penduduk yang kini mencecah lebih 6.5 juta orang terutama kawasan-kawasan yang sangat padat penduduknya, kerajaan negeri harus mempunyai perancangan masa hadapan yang lebih efektif supaya rakyat Selangor tidak lagi merana dan terbeban dengan masalah banjir.“Dalam melaksanakan usaha-usaha ini, beta juga mahu pegawai-pegawai kerajaan negeri, agensi-agensi dan jabatan-jabatan di bawah kerajaan negeri lebih proaktif dalam menyelesaikan masalah-masalah berkaitan bencana banjir,” katanya.Baginda bertitah usaha-usaha menangani banjir itu termasukah menyediakan pelan jangka pendek dan jangka panjang merangkumi kerja-kerja mendalam dan melebarkan sungai, memastikan sistem perparitan yang baik dan terurus, serta membina kunci air (floodgate) di lokasi-lokasi penting yang mengambil kira kadar taburan hujan dan jadual pasang surut air laut.Sultan Sharafuddin juga menzahirkan harapan agar setiap projek mengatasi banjir seperti pembinaan ban atau mendalamkan sungai dilakukan dengan sempurna dan bersungguh-sungguh agar ia berkesan dalam tempoh jangka masa panjang bagi mengelakkan bencana banjir yang lebih buruk daripada berlaku.“Ingin beta tegaskan bahawa tindakan penguatkuasaan undang-undang merupakan salah satu cara yang paling berkesan untuk memberi pengajaran kepada rakyat supaya tidak melakukan pencemaran dan pencerobohan tanah di tepi-tepi sungai di negeri ini.“Beta sedih dan dukacita apabila melihat kesan-kesan kerosakan selepas banjir yang terpaksa dihadapi oleh rakyat. Sekiranya semua pihak masih lagi tidak serius dan sambil lewa dalam mendepani bencana banjir ini, bukan sahaja kerajaan akan terus menanggung kerugian, malah rakyat juga akan terbeban.“Dalam hal ini beta berharap Kerajaan Persekutuan dan kerajaan negeri mengenepikan perbezaan fahaman politik dan dapat bekerjasama menangani masalah banjir di Lembah Klang supaya rakyat yang terlibat tidak menanggung penderitaan yang teruk dan trauma setiap kali berlaku musim hujan.”


Bangkok dilanda banjir selepas seminggu hujan lebat

Hujan paling lebat yang dicatatkan dalam tempoh dua dekad sejak minggu  lalu mencetuskan banjir di banyak kawasan rendah dan jalan-jalan di Bangkok, terutamanya di kawasan sepanjang sungai dan terusan, dengan hujan lebat diramalkan berterusan di seluruh negara sehingga Ahad ini.
Jabatan Meteorologi Thailand dalam satu kenyataan berkata orang ramai dinasihatkan agar berwaspada kerana hujan lebat tanpa henti boleh mencetuskan banjir kilat dan limpahan air terutamanya di kawasan laluan air, kaki bukit dan kawasan rendah.
Petugas Pentadbiran Metropolitan Bangkok (BMA) dilihat telah memulakan kerja-kerja pembersihan di sepanjang sungai dan terusan, dan berusaha mengalirkan air yang bertakung.
Orang ramai yang berada di kawasan yang rendah kelihatan sibuk membuat penghadang dan menimbun guni pasir di hadapan  pintu masuk kedai dan kediaman masing-masing bagi mengurangkan risiko kerugian akibat banjir.
Sementara itu, Menteri Dalam Negeri Anupong Paochinda berkata angin monsun barat daya dan angin kencang yang bertiup dari Teluk dan Laut Andaman turut mempengaruhi hujan lebat dan banjir di banyak kawasan rendah.
"Sejak 1 September, 31 wilayah terjejas dengan banjir kilat diikuti hujan lebat dan paras air sungai yang meningkat," katanya.
Sementara itu, Menteri Sumber Asli dan Alam Sekitar Varawut Silpa-archa memberi jaminan kejadian banjir pada 2011 yang melumpuhkan banyak kawasan tidak akan berulang.
Beliau berkata pihak berkuasa sentiasa memantau keadaan dengan teliti dan melakukan yang terbaik untuk menanganinya.


Najib dimasukkan ke Hospital Kuala Lumpur?

Bekas perdana menteri Najib Razak dilaporkan dibawa ke Hospital Kuala Lumpur (HKL) dari Penjara Kajang, MalaysiaNow difahamkan daripada sumber yang boleh dipercayai.
Ini berlaku seminggu selepas berakhirnya Pilihan Raya Umum ke-15 (PRU15) di mana ia diakhiri dengan pemeteraian perjanjian antara Umno dan Pakatan Harapan (PH) bagi membentuk kerajaan.
Difahamkan, bekas perdana menteri itu yang mula menjalani hukuman penjara lebih tiga bulan lalu selepas gagal dalam  rayuan terakhirnya di Mahkamah Persekutuan berhubung kes SRC International, dibawa keluar oleh pihak penjara hari ini.
Jabatan Penjara serta HKL masih belum memberi sebarang maklum balas kepada MalaysiaNow ketika dihubungi.
Sejak dipenjarakan, Najib melakukan perjalanan keluar masuk penjara untuk mendapatkan rawatan di HKL dan Hospital Rehabilitasi Cheras.
Beliau kembali ke penjara pada 23 September selepas doktor memutuskan keadaan kesihatannya baik.


PM percaya Lembah Klang boleh beralih ke Fasa 2 PPN

Perdana Menteri Ismail Sabri Yaakob berpendapat Lembah Klang kini sudah boleh beralih ke Fasa Dua Pelan Pemulihan Negara (PPN) susulan kadar vaksinasi yang telah melebihi 80%.Bagaimanapun, katanya perkara itu akan diputuskan dalam perbincangan Mesyuarat Jawatankuasa Khas Menangani Covid-19 bersama barisan Kabinet yang akan dipengerusikannya nanti.“Sekali lagi saya berbangga dengan semua yang terlibat dan pencapaian yang hebat ini,” katanya dalam catatan di Facebook beliau hari ini.Semalam, Ismail berkata kadar lengkap vaksinasi bagi populasi dewasa di Lembah Klang telah mencecah 89.5%.


Pelitup muka bukan perubatan dengan standard perakuan dikuat kuasa 1 julai

Tarikh penguatkuasaan baharu bagi Perintah Perihal Dagangan (Perakuan dan Penandaan Pelitup Muka Bukan Perubatan) 2022 ditetapkan pada 1 Julai 2023, demikian menurut Kementerian Perdagangan Dalam Negeri dan Kos Sara Hidup (KPDN).
Kementerian itu dalam satu kenyataan hari ini memaklumkan penetapan tarikh penguatkuasaan itu adalah untuk memberi peluang kepada lebih ramai pengeluar dan pengedar di negara untuk mendapatkan sijil penandaan daripada SIRIM QAS International Sdn Bhd.
Selari dengan perkara itu juga, KPDN akan mengadakan larangan import terhadap pelitup muka bukan perubatan yang tidak mempunyai standard perakuan seperti yang telah ditetapkan.
“Kerajaan percaya tempoh hingga hujung Jun 2023 ini adalah mencukupi bagi pihak pengeluar dan pengedar untuk memperoleh standard perakuan pelitup muka bukan perubatan yang dijual dalam negara," katanya.
KPDN menjelaskan mana-mana pihak yang ingin mengedar, mengeluarkan atau menjual pelitup muka bukan perubatan di dalam negara mesti memastikan produk berkenaan telah mendapat standard perakuan berkaitan dan maklumat yang berhubungan dengan standard perakuan pelitup muka bukan perubatan itu.
"Ia mestilah disertakan pada kotak atau bungkusan pelitup muka bukan perubatan tersebut," menurut kenyataan itu.
Sebelum ini, KPDN menetapkan tarikh kuat kuasa Perintah Perihal Dagangan (Penandaan dan Perakuan Pelitup Muka Bukan Perubatan) 2022 pada 4 Julai 2022, dan kemudiannya tarikh penguatkuasaan perintah itu ditangguhkan hingga 1 Januari 2023.
Dalam tempoh itu, KPDN mengambil pendekatan pendidikan iaitu aktiviti penguatkuasaan dan tindakan hukuman tidak dilakukan kepada syarikat atau individu yang mengedar, mengeluarkan dan menjual pelitup muka bukan perubatan yang tidak mempunyai perakuan standard yang ditetapkan.


Terpulang kepada Najib untuk fail petisyen ke PBB, kata ketua hakim negara

Petisyen difailkan Najib Razak kepada Kumpulan Kerja Majlis Hak Asasi Manusia Pertubuhan Bangsa-Bangsa Bersatu Berkaitan Penahanan Arbitrari (UNWGAD), yang memohon agar beliau dibebaskan daripada penjara atau kes membabitkan dana SRC International Sdn Bhd dihadapinya dibicarakan semula, tidak menjejaskan badan kehakiman.
Ketua Hakim Negara Tengku Maimun Tuan Mat berkata selepas Mahkamah Persekutuan menyampaikan keputusannya pada 23 Ogos tahun lepas, “terserahlah kepada Najib” untuk mengambil apa-apa tindakan.
"Tugas kami sudah selesai. Kami telah melaksanakan tanggungjawab kami dari segi memutuskan kes itu. Apa sahaja yang beliau mahu lakukan, apa sahaja jalan yang beliau mahu lalui, itu di luar kuasa kami," kata beliau pada sidang media selepas berucap pada majlis perasmian Tahun Undang-Undang 2023, di Putrajaya hari ini.
Minggu lepas, bekas perdana menteri, melalui Tetuan Shafee & Co, memfailkan petisyen di pejabat Suruhanjaya Tinggi Geneva secara digital.
Peguam Muhammad Shafee Abdullah memberitahu sidang akhbar bahawa anak guamnya memfailkan petisyen itu untuk memohon pembebasan atau perbicaraan semula susulan pendengaran rayuan di Mahkamah Persekutuan yang didakwanya mempunyai kecacatan serius dan bercanggah dengan peraturan keadilan antarabangsa.
Najib kini menjalani hukuman penjara 12 tahun di Penjara Kajang selepas gagal dalam rayuan terakhirnya di Mahkamah Persekutuan untuk mengetepikan sabitan, hukuman penjara dan denda RM210 juta kerana menyalahgunakan RM42 juta dana SRC International.


Merahsiakan kes Covid-19 hanya memburukkan lagi perniagaan

Pada November tahun lepas, beribu-ribu pekerja kilang mencetuskan kluster baru Covid-19, sehingga memaksa pihak berkuasa memberikan sepenuh perhatian terhadap pematuhan prosedur operasi standard (SOP) di sektor pembuatan.Kira-kira 3,000 daripada 4,000 kes Covid-19 yang dilaporkan dalam Kluster Teratai terdiri daripada pekerja kilang.Kes Covid-19 yang berlaku di situ menjadi tumpuan ramai selepas seorang individu menyiarkan gambar keadaan tempat kerja di dalam sebuah kilang yang sesak dan langsung tiada penjarakan fizikal.Bebarapa pakar mengatakan dalam usaha memerangi pandemik Covid-19, ia menunjukkan betapa perlunya lebih banyak ketelusan dan akauntabiliti daripada majikan.Aktivitis hak pekerja warga asing, Andy Hall berkata, salah satu masalahnya adalah apabila lokasi tempat berlaku kes baru Covid-19 tidak didedahkan oleh pihak berkuasa.Katanya banyak contoh, indentiti sebenar kluster tidak didedahkan kepada umum kecuali ia sampai kepada pengetahuan pihak media.Hall merasakan kerahsiaan merupakan faktor yang menyumbang kepada lonjakan kes baru-baru ini kerana orang ramai tidak tahu dari mana kes itu berlaku.“Semuanya berkait rapat dengan isu ketelusan dan akauntabiliti korporat. Jika kita sendiri tidak telus dan kita juga tidak boleh mengharapkan akauntabiliti daripada syarikat,” tambahnya.Mungkin ada beberapa syarikat berpendapat ia adalah satu idea yang baik untuk tidak mendedahkan apa-apa maklumat mengenai kes atau masalah yang dihadapi pekerja kerana ia akan melindungi imej korporat mereka, akan tetapi akibatnya boleh mendatangkan kemudaratan kepada masyarakat.“Ada keperluan untuk orang ramai mengetahui dari manakah perkara ini berlaku. Jika bukan kerana maklumat orang dalam, kita tak mungkin dapat mendedahkan perkara seperti ini,” kata Hall kepada MalaysiaNow.Hall merasakan kerahsiaan merupakan faktor yang menyumbang kepada lonjakan kes baru-baru ini kerana orang ramai tidak tahu dari mana kes itu berlaku.Ketua Pegawai Eksekutif Pusat Galen untuk Dasar Kesihatan dan Sosial Azrul Mohd Khalib mengatakan adalah jauh lebih baik untuk menjadi telus dan memberi tahu mengenai kes positif Covid-19 di premis mereka daripada cuba menyembunyikannya.“Mengamalkan sikap terbuka boleh melindungi kakitangan dan pelanggan. Ia juga akan memberi mesej yang positif mengenai peranan sektor swasta dalam situasi pandemik ini,” katanya.“Lebih baik buat mereka memaklumkan secara terbuka daripada diketahui umum melalui aplikasi MySejahtera atau menerusi usaha pengesanan kontak rapat.”Kebanyakan syarikat bimbang mengenai kes Covid-19 yang boleh menjejaskan reputasi mereka.Bagaimanapun, Azrul berpandangan lebih baik jika syarikat itu diingati sebagai perniagaan yang bertindak penuh tanggungjawab dan bukan berusaha menyembunyikan maklumat yang penting sehingga menjejaskan keselamatan awam.Pengarah Eksekutif Persekutuan Majikan Malaysia (MEF) Shamsuddin Bardan bersetuju adalah penting bagi sesuatu perniagaan untuk menjaga ketelusan mengenai kes Covid-19 yang berlaku di premis mereka.“Apabila seorang pekerja itu dijangkiti Covid-19, adalah penting untuk menghentikan operasi syarikat buat sementara waktu bagi membolehkan proses nyahkuman dijalankan dengan betul, dan kontak pesakit perlu dikenal pasti, dikuarantin dan disaring.”


39 korban Covid-19 ketika kes baru lepasi 4,700

Selangor hari ini mencatat kes harian tertinggi sebanyak 2,082 dalam 4,765 kes baru Covid-19 dalam negara.Angka kes baru itu menjadikan kes keseluruhan Covid-19 meningkat sebanyak 453,222 kes.Selepas Selangor, kedudukan jumlah catatan kes harian tertinggi disusuli Kuala Lumpur (540), Sarawak (405), Johor (348), dan Kelantan (297).Hanya Labuan (6), Putrajaya (8) dan Perlis (1) sahaja yang mencatatkan kes satu digit hari ini.Negara juga mencatat sebanyak 3,124 kes sembuh menjadikan jumlah keseluruhan kes sembuh meningkat kepada 411,360.Kes aktif dengan kebolehjangkitan pula kini berjumlah 40,101.Dalam pada itu, 469 pesakit ditempatkan di Unit Rawatan Rapi termasuk 244 orang memerlukan bantuan alat pernafasan.Malaysia turut mencatat 39 lagi korban akibat Covid-19, menjadikan jumlah mangsa yang maut meningkat kepada 1,761.


Bekas PM Pakistan Imran Khan ditahan di Islamabad

Bekas Perdana Menteri Pakistan Imran Khan diberkas oleh pasukan separa tentera di perkarangan Mahkamah Tinggi Islamabad pada Selasa, mendorong protes jalanan seluruh negara.
Beliau dilihat dikelilingi anggota separa tentera dan dibawa pergi menaiki kenderaan berperisai dari premis mahkamah seperti yang tular di media sosial.
"Imran Khan telah dibawa pergi oleh orang yang tidak dikenali ke lokasi yang tidak diketahui," kata naib presiden Tehreek-e-Insaf (PTI) Fawad Chaudhry dalam ciapan di Twitter.
Setiausaha Agung parti Asad Umar berkata jawatankuasa enam anggota, yang diketuai naib pengerusi Shah Mahmood Qureshi akan menentukan tindakan seterusnya susulan pemimpin PTI mengeluarkan gesaan supaya orang ramai turun ke jalanan menentang penahanan Imran.
Imran yang berdepan lebih 100 kes membabitkan dakwaan keganasan dan rasuah, kelihatan menentang tindakan itu menerusi rakaman video sebelum berlepas ke Islamabad bagi menghadiri perbicaraan mahkamah.
Beliau membidas kes-kes terhadapnya dan mendakwa ia sebagai rekaan serta sebahagian daripada kempen menghalangnya daripada mengambil bahagian dalam pilihan raya.
Kerajaannya digulingkan dalam undi tidak percaya pada April tahun lalu dan Imran turut cedera dalam cubaan bunuh pada November ketika mengetuai perarakan.
Sementara itu, polis Islamabad dalam satu kenyataan memaklumkan Imran ditahan berhubung kes rasuah.
"Penangkapan telah dijalankan oleh Biro Kebertanggungjawaban Kebangsaan (NAB) kerana menyebabkan kerugian kepada perbendaharaan negara," kata Menteri Dalam Negeri Pakistan, Rana Sanaullah.
Imran menikmati populariti yang meluas dan perhimpunannya menarik ramai orang.


15% kanak-kanak lengkap divaksinasi, 40.4% terima dos pertama

Sebanyak 532,317 kanak-kanak berumur antara lima hingga 11 tahun atau 15% daripada populasi itu telah melengkapkan vaksinasi mereka di bawah Program Imunisasi Covid-19 Kebangsaan Kanak-Kanak (PICKids) setakat semalam.Berdasarkan laman web CovidNow, sebanyak 1,435,586 kanak-kanak dalam kumpulan sama atau 40.4%, telah menerima sekurang-kurangnya satu dos vaksin.Bagi remaja berumur antara 12 hingga 17 tahun, sejumlah 2,879,410 individu atau 92.5% telah lengkap divaksin, manakala 2,980,286 atau 95.7% telah menerima sekurang-kurangnya satu dos vaksin.Untuk populasi dewasa pula, seramai 15,991,811 individu atau 68% telah menerima dos penggalak, 22,962,624 atau 97.6% telah melengkapkan dos kedua, manakala 23,239,599 atau 98.8% telah menerima sekurang-kurangnya satu dos vaksin.Sebanyak 60,923 dos vaksin diberikan semalam melibatkan 11,308 dos pertama, 44,100 dos kedua dan 5,515 dos penggalak, menjadikan jumlah kumulatif dos vaksin yang diberikan di bawah Program Imunisasi Covid-19 Kebangsaan (PICK) sebanyak 69,808,665.Sementara itu, menurut portal GitHub KKM, 16 kematian akibat Covid-19 dilaporkan semalam dengan Pulau Pinang merekodkan jumlah tertinggi iaitu empat kes diikuti Kedah dan Perak masing-masing tiga kes, Johor dan Selangor masing-masing mencatatkan dua kes manakala satu kes masing-masing di Sabah dan Kuala Lumpur.


Kes baru lepasi 1,800 jangkitan, 3 lagi terkorban

1,887 kes baru Covid-19 direkodkan hari ini menjadikan jumlah keseluruhan sebanyak 4,520,852 kes.Sebanyak 1,399 pesakit turut dilaporkan sembuh, menjadikan jumlah keseluruhan kes sembuh sebanyak 4,463,070.Ketika ini, 22,074 kes aktif direkodkan, dengan 21,074 atau 95.5% daripadanya sedang menjalani kuarantin kendiri.Dalam pada itu, 21 (0.1%) kes kini berada di pusat kuarantin sementara 954 (4.3%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 25 kes dan 17 daripadanya memerlukan bantuan alat pernafasan.Kadar penggunaan kemudahan ICU di seluruh negara kini sebanyak 59.3% dengan kes Covid-19 merangkumi 5.5%.Tiga lagi korban termasuk dua kes kematian sebelum tiba di hospital dilaporkan menjadikan kes keseluruhan kematian adalah sebanyak 35,705 orang.


Muhyiddin dan PN terbukti sebagai penyelamat negara

Pengundi di Johor yang akan keluar mengundi pada 12 Mac ini sebenarnya berpeluang untuk menentukan tahap urus tadbir dan nasib rakyat negeri ini dan negara keseluruhannya agar berada dalam keadaan baik, dengan mengundi tidak lain tidak bukan untuk Perikatan Nasional (PN) yang dipengerusikan oleh bekas perdana menteri Muhyiddin Yassin.Keadaan di mana Muhyiddin mula-mula memegang tampuk pemerintahan negara sewaktu Covid-19 melanda negara ini telah dijadikan kontroversi oleh sesetengah pihak daripada parti politik lain, namun prestasi PN semasa menjadi kerajaan menunjukkan komitmen dan prestasi yang amat baik bukan hanya untuk rakyat Malaysia malah semua orang yang menetap di negara ini ketika itu.Beliau telah berjaya mengemudi Malaysia sepanjang pandemik Covid-19 melalui usaha-usaha dan perancangan yang luar biasa, teliti dan amat memberi impak yang positif kepada rakyat.PN yang merupakan gabungan dari Bersatu, Pas dan Gerakan jelas amat disenangi rakyat sewaktu pemerintahannya. Jelas, tiada berlaku gerakan politik yang mementingkan diri sendiri, tiada retorik, tiada kronisme, tiada janji kosong, tiada kehilangan wang negara dan tiada sikap taksub terhadap Barat.Pendekatan PN terhadap semua dasarnya ialah mendahulukan rakyat dan ini ternyata telah memberi manfaat yang besar pada semua rakyat dan negara ini.PN telah merangka pelan pemulihan negara yang begitu komprehensif dan jelas di mana sehingga hari ini, pelan tersebut menjadi seperti pembimbing untuk pentadbiran negara yang sekarang ini diketuai oleh Perdana Menteri Ismail Sabri Yaakob.Muhyiddin umpama pengurus dasar yang tidak boleh dicari ganti dan sehingga hari ini, beliau terus menerajui Malaysia dalam mengharungi cabaran landskap pasca Covid-19 dalam kapasitinya sebagai pengerusi bagi Majlis Pemulihan Negara. Beliau meneruskan usaha-usaha komprehensif untuk memulihkan negara tanpa bayaran gaji demi rakyat.Komitmen tinggi PN dalam mentadbir negara ketika negara dilanda Covid-19 membuktikan “good governance, transparency and integrity”. Jasa-jasa PN terbukti, antara lain dalam penghapusan hutang sebanyak RM8.3 bilion untuk peneroka Felda yang mana secara drastik telah mengurangkan beban pembayaran balik hutang mereka sebanyak 80%.Keazaman politik Muhyiddin yang kuat dan luar biasa telah membolehkan hustang peneroka Felda dihapuskan walaupun pada ketika pandemik itu, negara begitu memerlukan dana yang banyak untuk menampung dan membantu rakyat yang amat begitu terkesan dek Covid-10.PN begitu memahami kesukaran peneroka Felda dan penderitaan yang mereka alami. Mereka memerlukan bantuan segera. Nyata, pelupusan hutang Felda ini yang tidak pernah dibuat oleh mana-mana kerajaan sebelum PN, telah mengurangkan bebanan mereka.Sebagai tambahan kepada pemansuhan hutang, kerajaan Muhyiddin juga telah meluluskan terbitan sukuk sebanyak RM9.9 bilion yang dijamin kerajaan untuk membiayai penambahbaikan kepada model perniagaan Felda.Kerajaan PN juga telah memperkenalkan program pembangunan peneroka (PPP) untuk menggalakan peneroka menjadi usahawan dan mengurangkan kebergantungan mereka terhadap harga komoditi selain memberi mereka sumber pendapatan lain. Segala pelan dan usaha ini jelas membuktikan pendekatan “hands-on” PN yang amat luar biasa demi untuk kesejahteraan rakyat.Semua ini tidak pernah dibuat oleh kerajaan dahulu. Hampir separuh daripada Johor terdiri daripada penempatan Felda dan kerajaan PN telah berjaya meringankan kira-kira RM 20,000 hutang setiap peneroka melalui pelupusan hutang Felda.Oleh kerana itu, para pengundi di Johor pasti dapat memberi pengiktirafan kepada PN yang amat mengutamakan kebajikan rakyat secara realiti, tidak hanya sekadar omong-omong kosong seperti parti-parti lawan.Mungkin kelemahan Muhyiddin dan PN terletak dalam cara mereka memasarkan atau mempromosikan diri sendiri. Namun, dari segi tadbir urus negara yan baik dan dasar, mahupun dalam etika atau integriti, ternyata PN amat cemerlang.Perwatakan Muhyiddin serius, namun beliau merupakan seorang penjawat awam yang amat berpengalaman dan dedikasi. Secara eklusifnya, beliau begitu mementingkan keberkesanan dalam pelaksanaan semua dasar negara untuk kebaikan rakyat. Etika kerja sebegini dan pendekatan yang baik dan seimbang beliau telah menjadi etos untuk PN.Jika anda mahukan ungkapan-ungkapan dan janji-janji retorik dan kosong, drama politik yang mementingkan diri sendiri, jangan toleh pada Muhyiddin dan PN kerana mereka bukan sebegitu. Pandanglah pada parti politik lain yang begitu bersungguh-sungguh hendak menguasai pentadbiran negeri Johor dan negara.Tidak boleh disangkal lagi bahawa hanya Muhyiddin dan PN yang dapat memberikan kita semua penyelesaian terhadap segala masalah, kecekapan, pelan praktikal untuk meningkatkan taraf hidup masing-masing dan lain-lain lagi. Beliau dan PN telah membuktikannya bersama ketika mereka memegang tampuk pemerintahan sewaktu negara dilanda Covid-19.Muhyiddin dan PN sentiasa berpegang teguh pada prinsip utama memerangi rasuah dan apa jua bentuk penyalahgunaan kuasa. Pengundi di Johor mesti mendokong prinsip ini. Mereka mesti berpegang teguh kepada prinsip ketelusan dan tadbir urus yang baik dalam memerangi rasuah dan apa jua bentuk penyalahgunaan kuasa dengan mengundi calon yang betul-betul berintegriti dan tidak rasuah.Jasri Jamaluddin adalah pembaca MalaysiaNow.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Profesor universiti Australia dijadikan tebusan di Papua New Guinea

Perdana menteri Papua New Guinea mengesahkan seorang profesor universiti dari Australia dijadikan tebusan di sebuah tanah tinggi di negaranya.
Mangsa merupakan ahli arkeologi yang bekerja untuk sebuah universiti di Australia, diiringi oleh beberapa pelajar Papua New Guinea dari universiti tempatan yang turut dijadikan tebusan ketika melawat sebuah tapak, menurut dua sumber yang tahu tentang kejadian itu kepada Reuters.
Perdana Menteri Papua New Guinea James Marape memberitahu wartawan tempatan pada Isnin bahawa polis dan tentera sedang bersiap sedia, dan kerajaan juga tengah bekerjasama dengan orang tengah.
"Kami mahu penjenayah itu bebaskan mereka," katanya dalam komen yang disiarkan di ABC Television.
"Tiada tempat untuk lari, tiada tempat untuk bersembunyi," tambah Marape.
Identiti lelaki Australia itu bagaimanapun belum didedahkan bagi menjaga sensitiviti keadaan.
Sumber di Papua New Guinea memberitahu Reuters pada pagi Isnin bahawa keadaan ketika ini "saat genting" dan mereka tidak dapat mengulas lanjut. Dipercayai wang tebusan telah dituntut.
Jabatan Hal Ehwal Luar Negeri dan Perdagangan Australia belum menjawab permintaan untuk komen.


Sektor ekonomi ketika PKP tidak akan ditutup sepenuhnya, kata menteri

Kerajaan hari ini memberi jaminan tidak akan menutup sepenuhnya sektor ekonomi ketika pelaksanaan Perintah Kawalan Pergerakan (PKP) bagi mengelakkan kesan lebih buruk terhadap masyarakat yang hilang sumber pendapatan.Menteri Kanan (Kluster Keselamatan) Ismail Sabri Yaakob berkata keputusan itu diambil kerajaan bagi mengimbangi kelangsungan hidup dan kesihatan rakyat sekalipun ada desakan agar sektor ekonomi ditutup bagi mengekang peningkatan kes Covid-19 yang semakin tinggi kebelakangan ini.“Saya banyak terima (mesej) WhatsApp daripada peniaga-peniaga kecil dan peniaga tepi jalan yang mengadu keadaan mereka begitu susah sekiranya mereka tidak dibenarkan berniaga dalam tempoh PKP.“Ada yang saya terima mengatakan wang simpanan mereka telah habis digunakan untuk menyara keluarga. Walaupun kami membenarkan peniaga membuka warung makanan secara bungkus tetapi pendapatan mereka menyusut 50 peratus,” katanya kepada pemberita selepas meninjau sekatan jalan raya di Plaza Tol Gombak, di sini hari ini.Ismail Sabri berkata kerajaan mengutamakan kesihatan rakyat, namun pada masa sama perlu menjaga kepentingan ekonomi rakyat terutamanya golongan B40.“Kita tidak mahu rakyat kita mati kerana Covid-19 tetapi kita juga tidak mahu rakyat kita menderita tidak makan kerana tidak ada pendapatan untuk sara keluarga.“Cuba bayangkan kalau warung atau kedai makan mereka ditutup terus untuk tempoh dua minggu dan dua minggu akan datang? Sudah tentu ini akan beri impak besar kepada mereka kerana mereka hidup kais pagi makan pagi, kais petang makan petang,” katanya.Tegasnya kerajaan juga bertanggungjawab memastikan ekonomi negara kekal stabil ketika mengharungi pandemik ini.Walaupun sektor ekonomi tidak ditutup, ada prosedur operasi standard yang ditetapkan dan wajib dipatuhi rakyat bagi memutuskan rantaian jangkitan Covid-19, katanya.


Bagaimana pembalakan menyukarkan nelayan ikan renik di Gerik

Di satu sudut kecil di pedalaman Gerik, jalan kecil bertar yang bersimpang-siur tamat di sebuah loji rawatan air.
Pada sebelah kanan jalan, cenuram konkrit bertemu gigi air, tempat sekumpulan nelayan darat melabuhkan bot mereka.
Tasik Empangan Bersia menjadi lubuk rezeki untuk kira-kira 30 nelayan itu yang mencari ikan renik bagi menampung kehidupan.
Rutin kerja mereka berbeza dengan nelayan lain yang keluar pada waktu pagi.
Nelayan darat tasik itu kebiasaannya akan mula menghidupkan enjin apabila matahari mula terbenam.
Salah seorangnya ialah Wan Ikmal Izhar, 26 yang melakukan tugas itu sepenuh masa.

Beberapa nelayan darat melakukan persiapan memunggah peralatan ke dalam bot sebelum memulakan tugas untuk menangkap ikan di Tasik Bersia, Hulu Perak, 10 Mei 2023.

Perjalanan ke tengah-tengah tasik itu boleh memakan masa antara 40 hingga 50 minit.
Ada kalanya mereka hanya mencari di sekitar jeti atau empangan, bergantung kepada musim.
Lampu di tepi bot akan dibuka bagi menarik perhatian ikan.
Ia sama seperti mencandat sotong yang popular di negeri Terengganu.
"Tangkapan ikan akan banyak jika tiada bulan mengambang.
“Setelah ikan berkumpul, kami akan menyauk dari bawah," katanya.
Kebiasaannya, mereka akan bermalam di tasik sementara menunggu hasil tangkapan dan akan mula pulang pada subuh hari.
Cerita lelaki itu, tangkapan pada zaman dahulu mampu mencapai sehingga 600 kilogram seminggu.
Namun kini, dengan keadaan air yang semakin kotor akibat pembalakan, mereka sukar untuk meraih 20 kilogram seminggu.
"Tangkapan juga akan berkurangan jika suhu air menjadi sejuk, atau air empangan dicuci."

Nelayan darat, Wan Ikmal Izham Wan Yusof, 26, menunjukkan jumlah ikan renik yang ditangkap di Sungai Bersia, di Hulu Perak, 11 Mei 2023.

Tambahnya, jika ikan renik berkurangan, nelayan akan mencari hasil tangkapan lain sebagai alternatif.
Ikmal mewarisi aktiviti itu daripada bapanya, Wan Mohd Yusof Wan Nik yang juga nelayan ikan renik.
Yusof bagaimanapun sudah tidak meneruskan aktiviti itu lantaran masalah kesihatan.
Dia itu kini menjadi peraih dengan membeli ikan-ikan yang ditangkap daripada rakan-rakan lain.
Di rumahnya, ikan itu dijadikan produk sejuk beku sebelum dibeli oleh peraih yang membawanya ke destinasi lain.
"Ikan ini mendapat permintaan tinggi daripada warga Bangladesh. Mereka akan membuat lauk kari dengan ikan ini," katanya.

Nelayan darat, Wan Ikmal Izham Wan Yusof, 26, memantau kelibat ikan di bahagian lampu bot yang disuluh ke permukaan air bagi menarik perhatian ikan renik sebelum menyauk menggunakan jaring buatan di Sungai Bersia, Hulu Perak, 11 Mei.

Katanya, dahulu harga ikan itu dijual pada RM4 ke RM5 sekilo. Kini ia dijual pada harga RM13 sekilo.
"Ada orang Bangladesh yang datang ke sini terkejut kerana ia dijual murah. Rupanya di Kuala Lumpur, ia dijual pada harga RM30 sekilo," katanya.
Meskipun tidak lagi menjadi nelayan, Yusof masih aktif memperjuangkan nasib komuniti setempat.
"Kami memerlukan jeti yang baik untuk mendaratkan hasil tangkapan. Buat masa sekarang, kami tiada jeti dan ini menyukarkan proses menaikkan ikan.
"Selain itu, kami juga berharap lesen nelayan dapat diberikan oleh pihak yang bertanggungjawab," katanya.


Armada sambut agenda pemerkasaan digital, gesa pelaksanaan menyeluruh

Angkatan Bersatu Anak Muda (Armada) menyambut baik agenda pemerkasaan digital yang direncanakan pihak kerajaan menerusi pelancaran MyDigital dan Rangka Tindakan Ekonomi Digital Malaysia hari ini.Ini selaras perkembangan kemajuan teknologi global dalam negara kita mendepani Revolusi Industri (IR) 4.0 untuk memastikan masyarakat dapat berkembang selaras perkembangan kecerdasan buatan atau artificial intelligence (AI), internet kebendaan (internet of things), analitik data raya (big data analytics) serta blok rantai (block chain) yang ternyata telah merevolusikan tata hidup masyarakat.Inisiatif MyDigital yang berhasrat untuk memperkasakan setiap rakyat Malaysia bagi memperbaiki kehidupan mereka dalam setiap aspek.Idea ini merangkumi pelan untuk meningkatkan literasi digital, menjadikan urusan perbankan dan kewangan lebih mudah dan teratur, memberikan akses pendidikan secara maya kepada pelajar, membawa kemudahan perubatan ke pekan terpencil sebegitu menepati hasrat kerajaan dalam mewujudkan pekerjaan berpendapatan tinggi.Pun begitu, dalam pada Armada menyambut baik pelan tindakan yang dijangka mencapai sasaran pada tahun 2025 meliputi keperluan rakyat, pembangunan ekonomi dan pemerkasaan sektor kerajaan.Armada berharap keghairahan ini menepati keperluan untuk memastikan akses internet adalah menyeluruh ke segenap ceruk di dalam negara.Kita tidak mahu lagi mendengar rintihan permasalahan seperti yang dialami oleh adik Veveonah dan hanya bersifat reaktif menyelesaikan sesuatu hal atas permasalahan yang timbul.Mungkin ada keperluan untuk naik taraf rangkaian jalur lebar berkelajuan tinggi kepada 5G seperti keyakinan yang diberikan Perdana Menteri, Muhyiddin Yassin untuk menjadikan Malaysia sebagai antara negara pertama di rantau ini yang membina ekosistem 5G menggunakan internet dan perkhidmatan awan dalam masa sebenar bagi membolehkan maklumat dikongsi serta-merta.Tetapi merujuk kepada hakikat keperluan, Armada lebih prihatin soal capaian supaya ia menyeluruh ke segenap pelusuk biarpun sekadar pada kelajuan 4G.Bukan tujuan untuk menggantikan teknologi semata, sebaliknya memastikan teknologi “viable” kepada seluruh masyarakat haruslah menjadi keutamaan.Di samping itu selain akses yang menyeluruh, Armada berharap jalinan pihak kerajaan bersama syarikat telekomunikasi dapat memastikan harga capaian internet yang murah dan berpatutan buat seluruh masyarakat.Dengan adanya capaian yang menyeluruh ini juga peluang membangun ekonomi gig di desa atau pedalaman dapat digagaskan.Terima kasih Perdana Menteri Muhyiddin Yassin atas inisiatif ini.Mohd Ashraf Mustaqim Badrul Munir adalah ketua penerangan Armada Bersatu* Tulisan ini adalah pandangan peribadi penulis yang tidak semestinya mencerminkan pendirian MalaysiaNow.


Ketidakpadanan gaji dan kos sara hidup

Dalam mengharungi ketidaktentuan ekonomi pada waktu ini, rakyat juga dibelenggu kos sara hidup yang masih tinggi dan tidak selari dengan pasaran buruh yang tidak stabil dan menyebabkan ramai kehilangan punca pendapatan. Oleh itu, jalan penyelesaian yang sesuai dan lestari diperlukan dalam hal ini.Walaupun kadar inflasi sedang berada pada tahap yang rendah, kos sara hidup dikatakan melangkaui harga semata-semata. Menurut kajian Bank Dunia, isu-isu yang berkaitan dengan kos sara hidup termasuklah pertumbuhan pendapatan yang lambat, peningkatan hutang isi rumah dan juga harga rumah yang tinggi.Berdasarkan statistik daripada Jabatan Perangkaan, pendapatan purata isi rumah di peringkat nasional meningkat pada kadar 4.3 peratus dalam tempoh antara tahun 2016 dan tahun 2019 manakala pendapatan boleh guna purata (pendapatan selepas ditolak bayaran pindahan termasuklah bayaran wajib yang dikenakan ke atas isi rumah) menaik pada kadar 4.5 peratus dalam tempoh yang sama.Mengikut kumpulan isi rumah, pendapatan isi rumah rata-rata untuk B40, M40 dan T20 juga meningkat dalam tempoh bermula pada tahun 2016 sehingga tahun 2019.Namun, persoalannya, adakah statistik ini mencerminkan realiti terutamanya selepas terjadinya pandemik yang tidak pernah terjadi sebelum ini?Perbelanjaan penggunaan isi rumah bulanan purata juga meningkat pada kadar 4 peratus dalam tempoh 2016-2019. Di antara semua perbelanjaan, peruntukan bagi perbelanjaan makanan dan minuman bukan alkohol adalah tinggi (17.3 peratus) dan berbanding dengan kumpulan isi rumah yang lain, isi rumah B40 memperuntukkan perbelanjaan yang tertinggi untuk makanan dan minuman yang bukan beralkohol.Namun, harga makanan terus meningkat jika dibandingkan dengan barangan yang lain dan memandangkan kumpulan isi rumah B40 lebih cenderung untuk membeli makanan, peningkatan harga makanan yang konsisten akan menyebabkan kumpulan isi rumah ini terkesan daripada kadar inflasi yang lebih tinggi.Selain itu, hutang isi rumah berada pada tahap yang tinggi – 82.7 peratus daripada KDNK pada tahun 2019. Tahap kecelikan kewangan rakyat Malaysia juga tidak memuaskan terutamanya dalam kalangan belia. Bukan sahaja kadar pengangguran sudah meningkat, terdapat juga isu ‘underemployment’ yang semakin serius.Dalam perbincangan mengenai kos sara hidup, status kemiskinan harus dipertimbangkan kerana isi rumah yang termasuk dalam kumpulan ini merupakan mereka yang paling tidak bernasib baik.Kemiskinan di Malaysia diukur dengan menggunakan Pendapatan Garis Kemiskinan (PGK) di mana konsepnya dan metodologinya adalah berasaskan konsep keperluan minimum makanan dan bukan makanan (pakaian, perumahan, pengangkutan dan lain-lain) setiap ahli isi rumah untuk hidup sihat dan aktif dalam masyarakat.Dalam erti kata lain, PGK juga bermaksud pendapatan yang diperlukan oleh sesebuah isi rumah bagi memenuhi keperluan minimum makanan dan bukan makanan.Perubahan metodologi telah menyebabkan peningkatan ketara dalam nilai PGK daripada RM908 pada tahun 2016 kepada RM2,208 pada tahun 2019. Oleh sebab yang sama juga, kadar kemiskinan mutlak telah meningkat daripada 0.4 peratus pada tahun 2016 kepada 5.6 peratus pada tahun 2019.Tambahan lagi, perkara yang lebih membimbangkan adalah kerana PGK ini belum mengambil kira kesan wabak Covid-19 yang telah menjejaskan kesejahteraan sosioekonomi di Malaysia.Setelah pandemik melanda, lebih ramai yang hilang pekerjaan, terpaksa menerima pemotongan gaji ataupun diminta cuti tanpa gaji.Menurut Menteri di Jabatan Perdana Menteri (Ekonomi) Mustapa Mohamed, anggaran daripada Jabatan Perangkaan setelah mengambil kira wabak Covid-19 menunjukkan bahawa kadar kemiskinan akan meningkat sebanyak 3 titik peratusan daripada kadar semasa iaitu 5.6 peratus.Jadi, kita bakal lihat lebih ramai yang hidup dalam kemiskinan berbanding 405,441 isi rumah yang telah dilaporkan sebelum ini akibat tamparan hebat daripada krisis.Kos sara hidup, kuasa membeli dan PGK juga berlainan mengikut negeri. Kebiasaannya, persepsi umum adalah bahawa kos sara hidup di negeri-negeri maju lebih tinggi berbanding dengan kos sara hidup di negeri-negeri yang kurang maju. Namun, bagi beberapa negeri, tidak semuanya begitu.Jika kita lihat pada purata nilai PGK mengikut negeri, Sabah dan Labuan mempunyai nilai PGK yang tinggi berbanding dengan negeri lain termasuklah negeri yang maju seperti Kuala Lumpur dan Selangor.Kadar kemiskinan di Sabah juga amat tinggi pada kadar 19.5 peratus. Jadi, ini menunjukkan bahawa kehidupan di luar bandar juga boleh menjadi mahal, bukan hanya di negeri-negeri yang lebih membangun.Jurang gaji tidak membantu dalam menyokong kos sara hidup yang semakin meningkat. Sebagai contoh, semasa perbincangan kumpulan fokus EMIR Research yang diadakan pada suku ketiga tahun lepas, seorang peserta dari Sabah memberitahu bahawa terdapat keperluan untuk menyeragamkan gaji di seluruh negara memandangkan kos sara hidup di Sabah sama tinggi seperti di negeri yang lebih membangun tetapi jurang gaji sangatlah besar!Inilah realiti yang mungkin tidak dicerminkan sepenuhnya oleh statistik tetapi ia dapat dirasai dengan ketara oleh golongan-golongan yang terkesan.Gaji minimum kekal rendah (RM1,100-RM1,200) walaupun terdapat usaha untuk menghapuskan jurang gaji di antara Semenanjung Malaysia, dan Sabah, Sarawak dan Labuan.Contohnya, sesebuah isi rumah yang berpenghuni oleh seorang individu yang berpendapatan RM1,200 sebulan dan tinggal di Kuala Lumpur tetapi jumlah pendapatan untuk membeli keperluan asas minimum adalah sebanyak RM2,206, adakah keadaan sebegini wajar dan masuk akal?Jadi, terdapat keperluan yang sangat penting untuk mengkaji semula gaji minimum bagi mempertimbangkan sama ada gaji minimum ini sesuai atau tidak dengan keadaan ekonomi semasa.Statistik juga telah menunjukkan bahawa pampasan untuk pekerja di Malaysia jauh lebih rendah berbanding dengan ekonomi maju seperti Singapura dan Korea.Kenaikan gaji harus seiring dengan peningkatan kemahiran pekerja (melalui pendidikan) dan lebih banyak pekerjaan berkemahiran tinggi harus diwujudkan melalui pelaburan bernilai tinggi. Dengan cara ini, pekerja yang lebih berkemahiran dapat memenuhi keperluan industri dan boleh menuntut gaji yang lebih tinggi.Ketidakpadanan gaji pekerja dan kos sara hidup merupakan isu yang sudah lama dan semestinya tidak mempunyai satu sahaja jalan penyelesaian. Namun, kita harus mula berfikir secara mendalam tentang isu ini sebelum terlambat.Sofea Azahar merupakan Penganalisis Penyelidik di EMIR Research, sebuah organisasi pemikir bebas yang berfokuskan kepada pencernaan saranan-saranan dasar strategik berteraskan penyelidikan yang terperinci, konsisten dan menyeluruh.* Tulisan ini adalah pandangan peribadi penulis yang tidak semestinya mencerminkan pendirian MalaysiaNow.


SKMM kesan lebih 1.3 juta nombor talian prabayar meragukan

Suruhanjaya Komunikasi dan Multimedia Malaysia (SKMM) berjaya mengesan sejumlah 1,377,862 talian prabayar yang didaftar secara meragukan sehingga Oktober 2020, kata Menteri Komunikasi dan Multimedia Saifuddin Abdullah.Katanya, daripada jumlah tersebut, 920,217 talian ditamatkan perkhidmatannya dan 457,645 dikemas kini dengan maklumat yang sah.“Kementerian Komunikasi dan Multimedia (KKMM) melalui Jabatan Penerangan Malaysia (JaPen) juga ada melaksanakan strategi komunikasi yang terancang dan berkesan melalui saluran platform media sosial rasmi JaPen bagi memastikan rakyat mendapat maklumat tepat dan sahih berkenaan penipuan siber yang menggunakan pelbagai modus operandi dalam memperdayakan mangsa dalam mendapatkan data peribadi dan wang,” katanya di Dewan Rakyat hari ini.“KKMM juga melaksanakan inisiatif untuk menyampaikan kesedaran kepada rakyat adalah juga melalui rancangan bual bicara, laporan berita, Pesanan Khidmat Masyarakat (PSA), infografik media sosial dan media dalam talian serta hebahan program-program radio”.Beliau menjawab soalan dikemukakan Mohamad Alamin (BN-Kimanis) yang mahu KKMM menyatakan apakah inisiatif untuk memastikan rakyat selamat daripada penipuan siber yang menggunakan aplikasi tidak sahih dan juga melalui panggilan telefon dengan pelbagai modus operandi bagi memperdayakan mangsa bagi mendapatkan data peribadi dan wang.Menurut Saifuddin dari Januari hingga Oktober 2020, RTM menerusi empat saluran televisyen, 34 stesen radio dan 192 akaun media sosialnya menyiarkan 6,788 hebahan di semua platform mengenai bahaya penipuan siber dan salah guna data peribadi.“Dalam memastikan mesej berkenaan sampai kepada rakyat, hebahan berkenaan terutamanya menerusi PSA dan infografik masih disiarkan pada setiap masa sehingga kini. RTM juga berusaha memastikan mesej disampaikan dengan cara mesra penonton dan menghiburkan.“KKMM juga melaksanakan inisiatif untuk menyampaikan kesedaran kepada rakyat adalah juga melalui rancangan bual bicara, laporan berita, Pesanan Khidmat Masyarakat (PSA), infografik media sosial dan media dalam talian serta hebahan program-program radio”.“KKMM melalui CyberSecurity Malaysia (CSM) juga turut membantu rakyat menangani penipuan siber melalui program kesedaran keselamatan siber. Ini memerlukan pelaksanaan aktiviti kesedaran keselamatan siber yang berterusan dalam usaha untuk memupuk amalan keselamatan siber dalam kehidupan harian dan juga meningkatkan pengetahuan ancaman siber yang sentiasa berubah mengikut kemajuan teknologi digital.”Bagaimanapun jelas Saifuddin kegiatan penipuan ataupun “scam” sama ada secara dalam talian (online) ataupun luar talian (offline) tertakluk di bawah bidang kuasa polis (PDRM), Kementerian Perdagangan Dalam Negeri dan Hal Ehwal Pengguna (KPNHEP), Suruhanjaya Sekuriti (SC), Bank Negara Malaysia (BNM) atau agensi-agensi berkenaan tertakluk kepada bentuk-bentuk penipuan yang dijalankan.“Bagi perkara berkaitan siasatan, Jawatankuasa Jenayah Siber PDRM-SKMM yang ditubuhkan akan terus digerakkan dan diperkasakan bagi menerajui gerak kerja dan tindakan yang lebih strategik dan tersusun antara PDRM dan SKMM dalam membenteras jenayah siber termasuklah yang berkaitan penipuan atau scam.“Daripada aspek pengawalseliaan industri, SKMM turut menjalankan audit pengesahan data dengan Jabatan Pendaftaran Negara (JPN) untuk mengesahkan integriti pangkalan data pelanggan talian telefon prabayar untuk memastikan bahawa semua nombor yang aktif disahkan dengan sewajarnya. Ini bagi mengelakkan ia disalahguna oleh pihak yang tidak bertanggungjawab untuk tujuan penipuan dan seumpamanya.”